Wylie:Bcom ldan 'das phyag na rdo rje thugs kyi khrid bdud dpung 'joms byed 'od zer rgyas pa - gDams Ngag mDzod\nWylie:Bcom ldan 'das phyag na rdo rje thugs kyi khrid bdud dpung 'joms byed 'od zer rgyas pa\nbcom ldan 'das phyag na rdo rje thugs kyi khrid bdud dpung 'joms byed 'od zer rgyas pa\nThe Spreading Rays of Light That Vanquish the Hordes of Demons: The Instructions of Lord Vajrapāṇi, the Deity Related to Enlightened Mind\nDamngak Dzö Volume 16 (མ་) / Pages 399-425 / Folios 1a1 to 14a7\nVolumes List > Volume 16 > Text #19 (No Translation) (བོད་སྐད་) Scroll to Research Info Catalog Information for this text:\nརྣལ་འབྱོར་པ་འོད་དཔག་རྡོ་རྗེ་. ༄༅། །བཅོམ་ལྡན་འདས་ཕྱག་ན་རྡོ་རྗེ་ཐུགས་ཀྱི་ཁྲིད་བདུད་དཔུང་འཇོམས་བྱེད་འོད་ཟེར་རྒྱས་པ་བཞུགས་སོ། །. གདམས་ངག་རིན་པོ་ཆེའི་མཛོད།, པོད་ ༼མ་༽, 399-425. ཏེ་ལི་་་རྒྱ་གར་: ཞེ་ཆེན་དཔེ་མཛོད་ཁང་, ༡༩༩༩.\nrnal 'byor pa 'od dpag rdo rje. bcom ldan 'das phyag na rdo rje thugs kyi khrid bdud dpung 'joms byed 'od zer rgyas pa bzhugs so/_/. In gdams ngag rin po che'i mdzod, Volume 16 (མ་), 399-425. New Delhi: Shechen Publications, 1999. Enlarged reprint of the 1979 edition published by Dilgo Khyentse Rinpoche from prints from the dpal spungs xylographs.\nཅེས་གྲུབ་ཆེན་མི་ཏྲ་ཛོ་ཀི་ནས་བརྒྱུད་པའི་ཕྱག་ན་རྡོ་རྗེའི་ཐུགས་ཁྲིད་བདུད་དཔུང་འཇོམས་བྱེད་འོད་ཟེར་ཀུན་ཏུ་རྒྱས་པ་ཞེས་བྱ་བའི་ཁྲིད་ཀྱི་རིམ་པ་ངག་ཏུ་བརྒྱུད་པ་ལས། བརྗེད་པས་མི་ཕྲོག་པའི་ཕྱིར་རྣལ་འབྱོར་པ་འོད་དཔག་རྡོ་རྗེས་ཡི་གེར་བཀོད་པའི་བསོད་ནམས་ཀྱི་ཕུང་པོ་དེས། འགྲོ་ཀུན་བཅོམ་ལྡན་འདས་རྡོ་རྗེ་འཛིན་པའི་གོ་འཕང་མཆོག་འགྲུབ་པར་གྱུར་ཅིག །འདིས་ཀྱང་རྒྱལ་བའི་བསྟན་པ་ཕྱོགས་དུས་དང་གནས་སྐབས་ཐམས་ཅད་དུ་དགེ་ཞིང་བཀྲ་ཤིས་པར་གྱུར་ཅིག།\nces grub chen mi tra dzo ki nas brgyud pa'i phyag na rdo rje'i thugs khrid bdud dpung 'joms byed 'od zer kun tu rgyas pa zhes bya ba'i khrid kyi rim pa ngag tu brgyud pa las/_brjed pas mi phrog pa'i phyir rnal 'byor pa 'od dpag rdo rjes yi ger bkod pa'i bsod nams kyi phung po des/_'gro kun bcom ldan 'das rdo rje 'dzin pa'i go 'phang mchog 'grub par gyur cig_/'dis kyang rgyal ba'i bstan pa phyogs dus dang gnas skabs thams cad du dge zhing bkra shis par gyur cig/\nLine 1:༄༅། །བཅོམ་ལྡན་འདས་ཕྱག་ན་རྡོ་རྗེ་ཐུགས་ཀྱི་ཁྲིད་བདུད་དཔུང་འཇོམས་བྱེད་འོད་ཟེར་རྒྱས་པ་བཞུགས་སོ། །\n@#/_/bcom ldan 'das phyag na rdo rje thugs kyi khrid bdud dpung 'joms byed 'od zer rgyas pa bzhugs so/_/\nLeft side print: མ ཐུགས་ གཅིག་ ཁྲིད་\nma thugs gcig khrid\nRight side print: 399\nགཡོན་: མ ཐུགས་ (གྲངས་ཀ་) ཁྲིད་\nLeft: ma thugs (tibfolio#) khrid\nLeft: mi tra khrid drig phyag rdor\nBegin-End Pages (Western): 399-425\nEnd Tibetan page and line #: 14a7\nXXX བཅོམ་ལྡན་འདས་ཕྱག་ན་རྡོ་རྗེ་ཐུགས་ཀྱི་ཁྲིད་བདུད་དཔུང་འཇོམས་བྱེད་འོད་ཟེར་རྒྱས་པ་བཞུགས་སོ། །\nXXX མི་གཡོ་གཞན་གྱིས་བསྐྱེད་པའི་ཡུལ་ལས་འདས། །དུས་གསུམ་རྒྱལ་བའི་མཐུ་སྟོབས་གཅིག་བསྡུས་པ། །འགྲོ་བའི་འཁྲུལ་པ་ཀུན་འཇོམས་རྡོ་རྗེ་འཛིན། །བླ་མ་གསང་འཛིན་དང་བཅས་ཞབས་ལ་འདུད། །གང་དུ་བསྐྱེད་རྫོགས་ཁྲིད་ཀྱི་རིམ་པ་ནི། །རྒྱལ་བའི་བཀའ་དང་བླ་མའི་མན་ངག་རྣམས། །བརྗེད་པས་འཇིགས་ཕྱིར་ཡི་གེར་བཀོད་པ་ལ། །རྡོ་རྗེ་གཏུམ་པོས་བདག་རྒྱུད་བྱིན་གྱིས་རློབས། །འདིར་དུས་གསུམ་སངས་རྒྱས་ཐམས་ཅད་ཀྱི་གསང་བའི་སྙིང་པོ་བསྡུས་ཤིང་མཐུ་སྟོབས་ཀྱི་ཕ་རོལ་ཏུ་ཕྱིན་པ། བཅོམ་ལྡན་འདས་ཕྱག་ན་རྡོ་རྗེ་ཐུགས་ཀྱི་ཁྲིད་བདུད་དཔུང་འཇོམས་བྱེད་འོད་ཟེར་རྒྱས་པ་འདི་ལ་དོན་གསུམ་སྟེ། སྔོན་འགྲོ་དངོས་གཞི་རྗེས་སོ། །དང་པོ་སྔོན་འགྲོ་ལ་ཡང་གསུམ་སྟེ། བརྒྱུད་པའི་བྱུང་ཚུལ་དང༌། ཐུམ་མོང་དང་ཁྱད་པར་གྱི་སྔོན་འགྲོའོ། །དང་པོ་ནི། རྣལ་འབྱོར་གྱི་དབང་ཕྱུག་མི་ཏྲ་ཛོ་ཀི་དེ་ཉིད་ཀྱིས། དུར་ཁྲོད་\nXXX ཆེན་པོ་སོ་ས་གླིང་དུ་ཐུགས་དམ་ལྷ་ལྔ་བསྒྲུབ་པ་ནི་འོད་དཔག་མེད། འཇམ་དབྱངས། ཐུགས་རྗེ་ཆེན་པོ། ཕྱག་ན་རྡོ་རྗེ། སྒྲོལ་མ་དང་ལྔའོ། །ལྷ་དེ་དག་བསྒྲུབས་པས། སོ་སོའི་ཞལ་བསྟན་ནས་ཏིང་ངེ་འཛིན་གྱིས་དབང་བསྐུར། བསྐྱེད་རྫོགས་གཉིས་ཀྱི་གདམས་པ་བསྟན་ནས་རྗེས་སུ་གནང་བ་ནི། ཁྲིད་འདི་དག་གཅིག་བརྒྱུད་དུ་སྟོན་པ་དང༌། མི་རབས་བདུན་གྱི་བར་བདག་ཅག་རྣམས་ཀྱིས་བྱིན་གྱིས་བརླབས་པའི་གང་ཟག་ཤ་སྟགས་འབྱུང་བ་ཡིན་གསུངས་སོ། །ཛམ་བྷ་ལ་དང་བྲག་ལྷ་མགོན་པོས་ནི་མཐུན་རྐྱེན་བསྒྲུབ་པ་དང་བཀའ་སྲུང་ཡིན་གསུངས་སོ། །རྣལ་འབྱོར་དབང་ཕྱུག་དེས་ཕྱག་ན་རྡོ་རྗེ་ལ་དངོས་སུ་གསན་ནས། སླར་པཎྜི་ཏ་ཤྲཱི་པུ་ཏྲ་ལ་གནང༌། དེས་རྟོགས་ལྡན་གཱིརྟི་རཏྣ་ལ་གནང༌། དེ་བདག་ལའོ། །དེ་དག་རྣམས་ནི་བརྒྱུད་པའི་བྱུང་ཚུལ་རྣམས་སོང་ངོ༌། །གཉིས་པ་ཐུན་མོང་གི་སྔོན་འགྲོ་ལ་ཡང་དོན་རྣམ་པ་བཞི་\nXXX སྟེ། དལ་འབྱོར་རྙེད་པར་དཀའ་བ། འཆི་བ་མི་རྟག་པ། ལས་རྒྱུ་འབྲས། འཁོར་བའི་ཉེས་དམིགས་བསྒོམ་པ་རྣམས་ནི་གཞན་དང་མཐུན་ནོ། །གསུམ་པ་ཁྱད་པར་གྱི་སྔོན་འགྲོ་ལའང་བཞི་སྟེ། དང་པོ་ཅི་བྱས་བྱང་ཆུབ་ཀྱི་ལམ་དུ་འགྲོ་བ་ལ་སྐྱབས་འགྲོ་སེམས་སྐྱེད་ཀྱི་ཁྲིད་ནི། རང་གི་མདུན་གྱི་ནམ་མཁར་རིན་པོ་ཆེ་དུ་མ་ལས་གྲུབ་པའི་ཁྲི་མཆོག་ཏུ་ཡངས་ཤིང་རྒྱ་ཆེ་བ། ལྷའི་དར་སྣ་ཚོགས་ཀྱིས་ཁྲི་དག་པ་ཅན་གྱི་སྟེང་དུ། པདྨ་འདབ་མ་འབུམ་ལྡན་གྱི་ལྟེ་བར་ཉ་རྒྱས་པའི་གདན་ལ། རང་གི་རྩ་བའི་བླ་མ་རྡོ་རྗེ་འཆང་གི་ཆ་ལུགས་སུ་བཞུགས་པ་ལ་ཕྱོགས་བཅུའི་རྒྱལ་བ་རྒྱ་མཚོས་བསྐོར་བ། མདུན་དུ་ཡི་དམ་ཕྱག་ན་རྡོ་རྗེ་ལ་ཡི་དམ་རྒྱུད་སྡེ་བཞིའི་ཚོགས་ཀྱིས་བསྐོར་བ། གཡས་སུ་སངས་རྒྱས་ཤཱཀྱ་ཐུབ་པ་ལ་སངས་རྒྱས་སྟོང་རྩ་གཉིས་ལ་སོགས་སངས་རྒྱས་རྒྱ་མཚོས་བསྐོར་བ། རྒྱབ་ཏུ་ཡུམ་ཆེན་མོ་ལ་པོ་ཏི་གླེགས་བམ་གྱིས་བསྐོར་བ། གཡོན་དུ་བྱམས་པ་མགོན་པོ་ལ་ཐེག་པ་མཆོག་དམན་གྱི་དགེ་འདུན་རྒྱ་མཚོས་བསྐོར་བ། ཕྱོགས་མཚམས་ཐམས་ཅད་དཔའ་པོ་མཁའ་འགྲོ་སྤྲིན་འཐིབས་པ་བཞིན་བཞུགས་པ། འོག་ཆོས་སྐྱོང་རྒྱ་མཚོ་རྣམས་བཞུགས་པ། དེ་དག་གི་སྐྱབས་ཞབས་ན་བདག་དང་མཐའ་ཡས་པའི་སེམས་ཅན་ཐམས་ཅད་ཚུད་པར་བསམ་ལ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཕྱག་ན་རྡོ་རྗེའི་གོ་འཕང་ཐོབ་པར་བྱ་སྙམ་དུ་སེམས་བསྐྱེད་ནས། མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆིའོ། །ཞེས་སོགས་སྐྱབས་འགྲོ་སེམས་བསྐྱེད་སྤྱན་རས་གཟིགས་ཀྱི་ཁྲིད་དང་མཐུན་པར་\nXXX བརྗོད་དོ། །མཐར་སྐྱབས་ཡུལ་དེ་དག་འོད་དུ་ཞུ་ནས་རང་ལ་ཐིམ་ནས། དེ་དག་གི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་པར་ཆུ་ལ་ཆུ་བཞག་པ་ལྟར་མ་བཅོས་པའི་ངང་ལ་མཉམ་པར་བཞག་གོ །གཉིས་པ་སྡིག་སྒྲིབ་མྱུར་དུ་དག་པར་བྱེད་པ་རྡོ་རྗེ་སེམས་དཔའི་བསྒོམ་བཟླས་ཀྱི་ཁྲིད་ནི། རང་གི་སྤྱོ་བོར་པཾ་ལས་སྣ་ཚོགས་པདྨ། ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ཧཱུྃ་གིས་མཚན་པ། དེ་ལས་འོད་ཟེར་འཕྲོས་འཕགས་པའི་ཚོགས་མཆོད། སེམས་ཅན་གྱི་དོན་བྱས་ཚུར་འདུས་ཡོངས་སུ་གྱུར་པ་ལས། བཅོམ་ལྡན་འདས་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག་ཕྱག་གཉིས་པ། ཞབས་གཉིས་རྡོ་རྗེ་སྐྱིལ་ཀྲུང་གིས་བཞུགས་པ། ཕྱག་གཡས་གསེར་གྱི་རྡོ་རྗེ་རྩེ་ལྔ་པ་ཐུགས་ཁར་གཏོད་དེ་འཛིན་པ། གཡོན་པ་དེས་ཡུ་བ་བྱས་པའི་དྲིལ་བུ་དཀུ་ལ་བརྟེན་པ། ཞལ་འཛུམ་པ་སྤྱན་དཀྱུས་རིང་ཞིང་དབུ་སྐྲ་རལ་པའི་ཟུར་ཕུད་ལྔ་ཕྱེད་བཅིངས་ཤིང༌། ལྷག་མའི་ཟར་བུ་རྐེད་པར་སླེབ་པ། རིན་པོ་ཆེ་ལྔས་རྩེ་ཕྲན་དང་སྙན་ཆ། མགུལ་རྒྱན་དག་དོ་ཤལ། དཔུང་རྒྱན་དང་ཕྱག་གདུབ་དང་འོག་པགས་ལ་སོགས་དར་གྱི་ཅོད་པན་གྱིས་བརྒྱན་པའི་སྤྱོ་བོར་ཨོཾ་དཀར་པོ། །མགྲིན་པར་ཨཱ་དམར་པོ། སྙིང་གར་ཧཱུྃ་སྔོན་པོ་ལས་འོད་ཟེར་འཕྲོས་པས། རང་ལྟ་བུའི་ཡེ་ཤེས་པ་སྤྱན་དྲངས་ལ། དམ་ཚིག་པ་ལ་དབྱེར་མེད་དུ་ཐིམ་པར་བསམ་པ་ཛཿཧཱུྃ་བཾ་ཧོཿ ཞེས་བརྗོད། བཅོམ་ལྡན་འདས་བདག་དང་མཐའ་ཡས་པའི་སེམས་ཅན་ཐམས་ཅད་ལ་བྱིན་གྱིས་བརླབས་ནས་སྡིག་སྒྲིབ་མཐའ་དག་དག་པར་\nXXX མཛད་དུ་གསོལ་ལོ། །ཞེས་གསོལ་བ་བཏབ་པས། བདུད་རྩིའི་རྒྱུན་ཐེམ་བུ་རྡོལ་བ་ལྟ་བུ་ཞབས་ཀྱི་མཐེ་བོང་ལས་བབས། རང་གི་སྤྱི་བོའི་ཚངས་བུག་ནས་ཞུགས། ནད་གདོན་སྡིག་སྒྲིབ་ཐམས་ཅད་དུད་ཁུ་དང་སོལ་ཁུའི་རྣམ་པར་དེང་ནས་རྐང་ཞབས་རྩ་སྒོ་ཆུ་སྒོ་ནས་བུད་ཅིང༌། ས་རིམ་པ་དགུའི་འོག་ཏུ་ཐིམ་ཞིང༌། ལུས་ཀྱི་ནང་ཐམས་ཅད་ཡེ་ཤེས་ཀྱི་བདུད་རྩིས་དཀར་མེར་གྱིས་གང་བ་ལ་ཤེས་པ་གཏད་ནས། ཡི་གེ་བརྒྱ་པ་འདོན་པའི་མཐར། རྡོ་རྗེ་སེམས་དཔའ་འོད་དུ་ཞུ་ནས་རང་ལ་ཐིམ་པས། རྡོ་རྗེ་སེམས་དཔའི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་ཆུ་ལ་ཆུ་བཞག་གི་ཚུལ་དུ། ལུས་ངག་ཡིད་གསུམ་མ་བཅོས་པར་བཞག་གོ །དེ་ལྟར་ནད་གནོད་སྡིག་སྒྲིབ་དག་པའི་ལྟས་མ་བྱུང་གི་བར་དུ་བསྒོམ་པར་བྱའོ། །གསུམ་པ་མཎྜལ་ཀྱི་ཁྲིད་ལ་གཉིས་ཏེ། སྒྲུབ་པའི་མཎྜལ་དང་མཆོད་པའི་མཎྜལ་ལོ། །དང་པོ་ནི། རྒྱུ་རིན་པོ་ཆེ་སྣ་ལྔ་ལས་གྲུབ་པའི་མཎྜལ་གྱི་སྟེང་དུ། མེ་ཏོག་གི་ཚོམ་བུ་ལྔ་བཀོད་ལ། ལྕགས་རིའི་འཁོར་ཡུག་གི་དབུས་སུ། རྒྱུ་རིན་པོ་ཆེ་སྣ་ལྔ་ལས་གྲུབ་པའི་གླིང་གཞི། རི་བོ་མཆོག་རབ་ཀྱི་སྟེང་དུ་རིན་པོ་ཆེ་སྣ་ལྔ་ལས་གྲུབ་པའི་གཞལ་ཡས་ཁང་པ་གྲུ་བཞི་སྒོ་བཞི་རྟ་བབས་བང་རིམ་ཏོག་གི་མཚན་པའི་དབུས་སུ། པད་ཟླའི་སྟེང་དུ་བླ་མ། མདུན་དུ་ཡི་དམ། གཡས་སུ་སངས་རྒྱས། རྒྱབ་ཏུ་དམ་ཆོས། གཡོན་དུ་དགེ་འདུན། ཕྱོགས་དང་ཕྱོགས་མཚམས་སུ་དཔའ་བོ་མཁའ་འགྲོ་ཆོས་སྐྱོང་གི་ཚོགས་རྣམས་བཞུགས་པར་བསམ་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ་ལས་འོད་ཟེར་འཕྲོས། ཡེ་ཤེས་སེམས་དཔའ་སྤྱན་\nXXX དྲངས་ལ་དབྱེར་མེད་དུ་ཐིམ་པར་བསམས་པ་ནི་བསྒྲུབ་པའི་མཎྜལ་ལོ། །གཉིས་པ་མཆོད་པའི་མཎྜལ་ནི། མཎྜལ་གཉིས་ཡོད་ན་ལོགས་སུ་བཤམས། གཉིས་མེད་ན་སྒྲུབ་པའི་མཎྜལ་མདུན་གྱི་ནམ་མཁར་བཏེགས་ལ། སླར་མཆོད་པའི་མཎྜལ་ནི། ཨོཾ་བཛྲ་བྷཱུ་མི་ཨཱཿཧཱུྃ། དབང་ཆེན་གསེར་གྱི་ས་གཞི། ཨོཾ་བཛྲ་རེ་ཁེ་ཨཱཿཧཱུྃ། ཕྱི་ལྕགས་རི་འཁོར་ཡུག །དབུས་སུ་རིན་པོ་ཆེ་སྣ་ལྔ་ལས་གྲུབ་པའི་རི་བོ་མཆོག་རབ། ཤར་ལུས་འཕགས་པོ་ཟླ་གམ་ལས་ཤེལ་ལས་གྲུབ་པ་མ་རྨོས་པའི་ལོ་ཏོག་གིས་བརྒྱན་པ། ལྷོ་འཛམ་བུ་གླིང་སོག་ཁ་བཻཌཱུརྻ་ལས་གྲུབ་པ་ནོར་བུས་བརྒྱན་པ། ནུབ་བ་ལང་སྤྱོད་ཟླུམ་པོ་པདྨ་རཱ་ག་ལས་གྲུབ་པ་འདོད་འཇོའི་བས་བརྒྱན་པ། བྱང་སྒྲ་མི་སྙན་གྲུ་བཞི་གསེར་ལས་གྲུབ་པ་དཔག་བསམ་ཤིང་གིས་བརྒྱན་པ། གླིང་ཕྲན་བརྒྱད་ཀྱིས་བསྐོར་བ། ཤར་ལྷོ་གཉིས་ཀྱི་ནམ་མཁར་མེ་ཤེལ་ལས་གྲུབ་པའི་ཉི་མ། ནུབ་བྱང་གཉིས་ཀྱི་བར་ན་ཆུ་ཤེལ་ལས་གྲུབ་པའི་ཟླ་བ། བྱང་ཤར་དུ་དུས་མེ། ལྷོ་ནུབ་ཏུ་སྒྲ་གཅན། རི་རབ་ཀྱི་སྟེང་དུ་འཁོར་ལོ་རིན་པོ་ཆེ། ནོར་བུ་རིན་པོ་ཆེ། བློན་པོ་རིན་པོ་ཆེ། །བཙུན་མོ་རིན་པོ་ཆེ། གླང་པོ་རིན་པོ་ཆེ། རྟ་མཆོག་རིན་པོ་ཆེ། དམག་དཔོན་རིན་པོ་ཆེ། རྒྱལ་སྲིད་སྣ་བདུན། རིན་པོ་ཆེའི་གདུགས། ཕྱོགས་ལས་རྣམ་པར་རྒྱལ་བའི་རྒྱལ་མཚན། གསེར་ལས་གྲུབ་པའི་ཉ། རབ་ཏུ་མཛེས་པའི་པདྨོ། ཆོས་ཀྱི་སྒྲ་དབྱངས་སྒྲོགས་པའི་བདུད། གཏེར་ཆེན་པོའི་བུམ་པ། དགོས་འདོད་འབྱུང་བའི་དཔལ་བེའུ། ཆོས་ཀྱི་འཁོར་ལོ་བསྐོར་བའི་འཁོར་ལོ་སྟེ།\nXXX བཀྲ་ཤིས་རྟགས་བརྒྱད། མེ་ཏོག་མ། བདུག་སྤོས་མ། སྣང་གསལ་མ། དྲི་ཆབ་མ་སྟེ་ཕྱིའི་སྒེག་མོ་བཞི། སྒེག་མོ་མ། ཕྲེང་བ་མ། གླུ་མ། གར་མ་སྟེ། ནང་གི་སྒེག་མོ་བཞི། མདོར་ན་ལྷ་དང་མིའི་ལོངས་སྤྱོད་མ་ཚང་བ་མེད་པ་དུ་མས་ཀུན་ཏུ་གང་ཞིང་ལུས་ལོངས་སྤྱོད་དང་བཅས་པ་འདི་དག་བླ་མ་དཀོན་མཆོག་མཆོད་འོས་རྒྱ་མཚོའི་ཚོགས་དང་བཅས་པ་རྣམས་ལ་འབུལ་ལོ། །ཐུགས་རྗེས་འགྲོ་བའི་དོན་དུ་བཞེས་སུ་གསོལ། །བཞེས་ནས་བྱིན་གྱིས་བརླབ་ཏུ་གསོལ། །ཅེས་ཉི་ཤུ་རྩ་གཅིག་གམ་བདུན་ནམ་བཅུའི་བར་དུ་མཎྜལ་ཕུལ་ལ་བསོད་ནམས་ཀྱི་ཚོགས་བསགས་པའོ། །དེ་དག་གིས་ཚོགས་གཉིས་རྫོགས་པར་བྱེད་པ་མཎྜལ་གྱི་ཁྲིད་སོང་ངོ༌། །བཞི་པ་བྱིན་རླབས་མྱུར་དུ་འཇུག་པར་བྱེད་པ་བླ་མའི་རྣལ་འབྱོར་གྱི་ཁྲིད་ལ་བཞི་སྟེ། དང་པོ་བླ་མ་སྤྱི་བོར་བསྒོམ་པ་ནི། རང་གི་སྤྱི་བོའི་གཙུག་ཏུ་རིན་པོ་ཆེ་དུ་མ་ལས་ཀུན་ནས་གྲུབ་པའི་ཁྲི་ཡངས་ཤིང་རྒྱ་ཆེ་བའི་སྟེང་དུ་སྣ་ཚོགས་པདྨ་འབུམ་ལྡན་དང༌། ཟླ་བ་ཉ་རྒྱས་པའི་སྟེང་དུ། རང་གི་རྩ་བའི་བླ་མ་རྡོ་རྗེ་འཆང་གི་ཆ་ལུགས། དེའི་སྤྱི་བོར་རྟོགས་ལྡན་གཱིརྟི་རཏྣ། དེའི་སྤྱི་བོར་ཤྲཱི་པུ་ཏྲ། དེའི་སྤྱི་བོར་གྲུབ་ཐོབ་མི་ཏྲ་ཛོ་ཀི། སྐུ་མདོག་དཀར་པོ་གཡས་གསེར་གྱི་ཌཱ་མ་རུ་སྒྲ་དང་བཅས་པ་གཡོན་དངུལ་གྱི་དྲིལ་བུ་སྙན་པའི་སྒྲ་དབྱངས་དང་བཅས་པ། རས་དཀར་པོའི་སྨད་གཡོགས་ཅན། རུས་པའི་རྒྱན་དྲུག་གསོལ་ཞིང༌། སྤྱན་ནམ་མཁར་གཟིགས་པ། དེའི་སྤྱི་གཙུག་ཏུ་ཕྱག་ན་རྡོ་རྗེ་ཞལ་གཅིག་ཕྱག་གཉིས་པད་ཟླའི་སྟེང་ན་སྐྱིལ་ཀྲུང་གིས་བཞུགས་པ། གཡས་\nXXX རྡོ་རྗེ་དང་གཡོན་དྲིལ་བུ་འཛིན་པ། དར་དང་རིན་པོ་ཆེས་བརྒྱན་པའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་ལས་འོད་ཟེར་དཀར་དམར་མཐིང་གསུམ་འཕྲོས། ཕྱོགས་བཅུའི་བླ་མ་ཡི་དམ། སངས་རྒྱས། ཆོས། དགེ་འདུན། མཁའ་འགྲོ་ཆོས་སྐྱོང་རྣམས་འོད་ཟེར་གྱིས་བསྡུས་ནས། བླ་མ་རྣམས་ཀྱི་སྐུ་ལུས་ཀྱི་སྟོད་སྨད་རྣམས་ལ་ཐིམ་པས། བླ་མ་ཀུན་འདུས་ཀྱི་བདག་ཉིད་དུ་གྱུར་པར་བསྒོམ། གཉིས་པ་ནི། བསྟོད་པ་དང༌། ཡན་ལག་བདུན་པ་དང༌། མཎྜལ་ཀྱང་འབུལ་ལོ། །གསུམ་པ་ནི། འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད། བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས་སོ། །ཞེས་བྱ་བ་ལ་སོགས་པའི་མཐར། འདོད་པའི་དོན་ལ་གསོལ་བ་གདབ། བཞི་པ་ནི། བླ་མའི་སྤྱི་བོ། མགྲིན་པ། སྙིང་ཁ་རྣམས་སུ་ཨོཾ་ཨཱཿཧཱུྃ། དཀར་དམར་མཐིང་གསུམ་ལས་འོད་ཟེར་བྱུང་ནས་རང་གི་ལུས་ངག་ཡིད་གསུམ་ལ་ཕོག །སྒྲིབ་པ་གསུམ་དག །སྐུ་གསུང་ཐུགས་ཀྱི་དབང་ཐོབ་པར་བསམ། སླར་ཡང་ཨོཾ་ཨཱཿཧཱུྃ་གསུམ་ལས་བདུད་རྩིའི་རྒྱུན་དཀར་དམར་མཐིང་གསུམ་བྱུང་བས་ལུས་ཀྱི་ནང་གང་བས། སྐུ་གསུང་ཐུགས་ཀྱི་དབང་ཐོབ་ཅིང་མཐར་ཡིག་འབྲུ་གསུམ་གདན་དང་བཅས་པ་ཆད་ནས་རང་གི་གནས་གསུམ་དུ་ཐིམ་པས། དབང་གསུམ་བརྟེན་པར་བྱས་པར་བསྒོམ། དེ་ནས་བརྒྱུད་པའི་བླ་མ་འོད་དུ་ཞུ་ནས་གཅིག་ལ་གཅིག་ཐིམ་ནས་ཐམས་ཅད་རྩ་བའི་བླ་མ་ལ་ཐིམ། དེ་འོད་དུ་ཞུ་ནས་རང་ལ་ཐིམ་པས་རང་གི་ལུས་ངག་ཡིད་གསུམ་དང་བླ་མའི་སྐུ་གསུང་ཐུགས་\nXXX འབྲལ་མེད་དུ་ཕྲུགས་ཀྱིས་འདྲེས་ནས། ཆུ་ལ་བཞག་པ་ལྟར་ལུས་ངག་ཡིད་གསུམ་མ་བཅོས་པའི་ངང་དུ་རང་བབས་སུ་གློད་ལ་མཉམ་པར་བཞག་པ་ནི། བླ་མའི་རྣལ་འབྱོར་མཐར་ཐུག་གོ །དེ་དག་གིས་ཁྱད་པར་གྱི་སྔོན་འགྲོ་སོང་ནས། གསུམ་པ་བསྐྱེད་རིམ་གྱི་ཁྲིད་ལ་གསུམ་སྟེ། དང་པོ་བསྐྱེད་པའི་རིམ་པ་དངོས་ནི། ཚད་མེད་བཞི་དང་ལྡན་པས་ཨ་མྲྀ་ཏས་བགེགས་བསྐྲད། སྭ་བྷཱ་ཝས་སྟོང་པར་སྦྱང༌། སྟོང་པའི་ངང་ལས་འོག་གཞི་སངས་རྒྱས་ཀྱི་ཞིང་ལྕང་ལོ་ཅན་དུ་གྱུར་པའི་དབུས་སུ། པད་ཉིའི་སྟེང་དུ་ཧཱུྃ་ལས་འོད་ཟེར་འཕྲོས། འོག་རྡོ་རྗེའི་ས་གཞི། སྲ་བརྟན་མི་འགྱུར་བ། ཕྱོགས་མཚམས་རྡོ་རྗེའི་ར་བ། དྲྭ་བ། སྟེང་རྡོ་རྗེའི་གུར་དང་བླ་བྲེ། ཕྱི་རོལ་གནམ་ལྕགས་ལས་གྲུབ་པའི་འཁོར་ལོ་རྩིབས་སྟོང་དང་ལྡན་པས་བསྐོར་བ། དེའི་ཕྱི་རོལ་ཏུ་མཚོན་ཆ་བསྣོལ་བའི་ཚད་དང༌། མེ་རི་འབར་བའི་སྲུང་འཁོར་ཡངས་པར་བསྒོམ། དབུས་སུ་བྷྲཱུྃ་ལས་གཞལ་ཡས་ཀྱི་ཁང་པ་གྲུ་བཞི་སྒོ་བཞི་རྒྱན་རྟ་བབས་དང་བཅས་པའི་དབུས་སུ་པཾ་ལས་སྣ་ཚོགས་པདྨ་འདབ་མ་བཅུ་དང་དབུས་སུ་རཾ་ལས་ཉི་མའི་དཀྱིལ་འཁོར་བཅུ་གཅིག་གི་སྟེང་དུ་ཧཱུྃ་ལས་རྡོ་རྗེ་སྔོན་པོ་ཧཱུྃ་གིས་མཚན་པ་དེ་ལས་འོད་འཕྲོས། འཕགས་པའི་ཚོགས་མཆོད། གདུག་པ་ཅན་ཐམས་ཅད་ཚར་བཅད། སངས་རྒྱས་ཀྱི་བསྟན་པ་ལ་བཀོད། ཚུར་འདུས་ཡོངས་སུ་གྱུར་པ་ལས། རང་ཉིད་ཕྱག་ན་རྡོ་རྗེ་ནམ་མཁའི་མདོག་ལྟར་སྔོ་བ་ཞལ་གཅིག་ཕྱག་གཉིས་ཞབས་གཉིས་གྱད་ཀྱི་འདོར་སྟབས་ཀྱིས་བཞུགས་པ། སྟག་ལྤགས་རློན་པའི་ཤམ་ཐབས་ཅན། གསུས་ཁྱིམ་ཆེ་ཞིང་སྐུ་སྟོད་རྒྱས་པ། ཕྱག་གཡས་གསེར་གྱི་རྡོ་རྗེ་\nXXX རྩེ་དགུ་པ་ནམ་མཁར་གདེངས་པ། གཡོན་པས་སྡིགས་མཛུབ་དང་བཅས་པའི་དྲིལ་བུ་ཐུགས་ཁར་འཛིན་པ། ཞལ་གདངས་ཤིང་མཆེ་བ་བཞི་གཙིགས་པ། ལྗགས་འདྲིལ་བ། ཁྲོ་གཉེར་བསྡུས་ཤིང་སྤྱན་གསུམ་བསྐལ་པའི་མེ་འོད་འཕྲོ་བ། སྨ་ར་སྨིན་མ་འཁྱུག་ཅིང་རལ་པ་དཀར་སེར་གྱེན་དུ་འཁྱིལ་བ། སྐུ་ཆེ་ལ་ཡན་ལག་དང་ཉིང་ལག་རགས་པ། རྒྱལ་རིགས་དཀར་ཁྲས་དབུ་ལ་བརྒྱན་པ། རྗེ་རིགས་སེར་ཁྲས་སྙན་ཆ་བྱས་པ། བྲམ་ཟེ་དམར་ཁྲས་མགུལ་རྒྱན། དམངས་རིགས་ལྗང་ཁྲས་ཕྱག་གདུབ་དང་ཞབས་གདུབ། གདོལ་པ་ནག་ཁྲས་སྐུ་རགས་དང་སེ་རལ་ཁར་བརྒྱན་པ། འོད་འཕྲོ་བའི་རིན་ཆེན་སྣ་ལྔས་བརྒྱན་པ། དར་གྱི་ཅོད་པན་གྱིས་མཛེས་པ། ཡེ་ཤེས་ཀྱི་མེ་འབར་བའི་དབུས་ན་བཞུགས་པ། པདྨའི་འདབ་མའི་ཧཱུྃ་བཅུ་ཡང་ཁྲོ་བོ་བཅུ། རང་ལྟ་བུའི་ཆ་ལུགས་ཀྱིས་ཞལ་ནང་དུ་གཟིགས་ནས་བཞུགས་པ། ལྷ་ཚོགས་དེ་རྣམས་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་ཁར་ཧཱུྃ་མཐིང་ཁ། དེ་ལས་འོད་འཕྲོས། ལྕང་ལོ་ཅན་ནས་རང་འདྲ་བའི་ཡེ་ཤེས་པ་སྤྱན་དྲངས་ནས། ཛཿཧཱུྃ་བཾ་ཧོཿདབྱེར་མེད་དུ་བསྟིམ། སླར་འོད་འཕྲོས་པས་དེ་བཞིན་གཤེགས་པ་རིགས་ལྔ་སྤྱན་དྲངས། དབང་བསྐུར་བར་གསོལ་བས་རིགས་ལྔས་དབང་བསྐུར། ལུས་ཀྱི་ནང་ཡེ་ཤེས་ཀྱི་བདུད་རྩིས་གང༌། ལྷག་མ་ཡར་ལུད་པས་མི་བསྐྱོད་པས་དབུ་བརྒྱན་པར་བསམ། རང་གི་སྙིང་གར་པད་ཉིའི་སྟེང་དུ་རྡོ་རྗེ་སྔོན་པོའི་ལྟེ་བར་ཧཱུྃ་གི་མཐར། ཨོཾ་བཛྲ་པཱ་ཎི་ཧཱུྃ། ཞེས་པ་བཻཌཱུརྻའི་ཕྲེང་བ་ལྟ་བུས་\nXXX འཁོར་བར་བསྒོམ་པ་ནི། ཞི་བའི་བསྙེན་པོའོ། །དྲག་པོའི་བསྙེན་པ་ནི། ཨོཾ་བཛྲ་ཙནྜ་མ་ཧཱ་རོ་ཥ་ཎ་ཧཱུྃ་ཕཊ། ཅེས་པའི་ཡིག་འབྲུ་རྣམས་འོད་དམར་པོ་ཚ་ཞིང་བསྲེག་པའི་རྣམ་པར་འཁོར་བར་བསྒོམ་པ་ནི་དྲག་པོའི་བསྙེན་པའོ། །སླར་ཡང་སྙིང་ཁའི་ཧཱུྃ་ལས་འོད་ཟེར་འཕྲོས་ཕྱི་སྣོད་ལ་ཕོག་པས་ལྕང་ལོ་ཅན་དུ་བྱས། ནང་བཅུད་ལ་ཕོག་པས་ཕྱག་ན་རྡོ་རྗེར་བྱས་ནས། ཐམས་ཅད་ཞལ་ནས་སྔགས་ཀྱི་སྒྲ་སྒྲོགས་པར་བསྒོམ་ལ་རྟགས་རྣམས་མ་རྫོགས་ཀྱི་བར་བསྙེན་པའི་ཁྲིད་བྱའོ། །མཐར་ཕྱི་སྣོད་ནང་བཅུད་ལ་ཐིམ། ནང་བཅུད་རང་ལ་ཐིམ། རང་ཐུགས་ཁའི་ཧཱུྃ་ལ་ཐིམ། ཧཱུྃ་ནམ་མཁའ་ལ་འཇའ་ཡལ་བ་ལྟར་དམིགས་པ་མེད་ཀྱི་ངང་དུ་བཞག་གོ །དེས་ནི་བསྐྱེད་རིམ་གྱི་ཁྲིད་སོང༌། གཉིས་པ་རིགས་ལྔ་ལ་བརྟེན་ནས། འོད་ཟེར་སྤྲོ་བསྡུའི་ཁྲིད་ལ་གཉིས་ཏེ། དང་པོ་ཕྱག་ན་རྡོ་རྗེ་རིགས་ལྔའི་འོད་ཟེར་སྤྲོ་བསྡུ་ནི། རང་ཉིད་སྔར་ལྟར་ཕྱག་ན་རྡོ་རྗེ་གསལ་བར་བསྒོམ་པའི་སྤྱི་མགྲིན་སྙིང་ཁ་ལྟེ་བ་གསང་གནས་ལྔར། པདྨ་དང་ཉི་མའི་སྟེང་དུ་ཧཱུྃ་ཡིག་དཀར་དམར་མཐིང་སེར་ལྗང་ཁུ་ལྔ་ལས་བྱུང་བའི་བཅོམ་ལྡན་འདས། སྤྱི་བོར་རྣམ་སྣང་ཕྱག་ན་རྡོ་རྗེ་དཀར་པོ། མགྲིན་པར་པདྨའི་ཕྱག་ན་རྡོ་རྗེ་དམར་པོ། སྙིང་གར་རྡོ་རྗེའི་ཕྱག་ན་རྡོ་རྗེ་སྔོན་པོ། ལྟེ་བར་རིན་འབྱུང་ཕྱག་རྡོར་སེར་པོ། གསང་གནས་སུ་ལས་ཀྱི་ཕྱག་རྡོར་ལྗང་ཁུ། རྣམ་སྣང་ལྟ་བུའི་ཆ་ལུགས་ཀྱིས་མེ་དཔུང་གི་དབུས་ན་བཞུགས་པ། འོད་ཟེར་དཀར་པོ། དམར་པོ། སྔོན་པོ། སེར་པོ། ལྗང་ཁུ་ལྔ་འཕྲོས་ནས། ཕྱོགས་བཅུའི་རྒྱལ་བ་སྲས་བཅས་ལ་མཆོད་པའི་སྤྲིན་བསམ་གྱིས་མི་\nXXX ཁྱབ་པས་མཆོད་པར་བསམ་པ་ནི་རླུང་ཕར་འགྲོ་བའི་དམིགས་པའོ། །རླུང་ཚུར་འཛིན་པའི་ཚེ། ཕྱོགས་བཅུའི་རྒྱལ་བ་སྲས་བཅས་ཀྱི་སྐུ་གསུང་ཐུགས་ཡོན་ཏན་ཕྲིན་ལས། མཐུ་སྟོབས་ནུས་པ་ཡེ་ཤེས་དང་མཛད་པ་བྱིན་རླབས་གཟི་བརྗིད་ཐམས་ཅད་ཕྱག་ན་རྡོ་རྗེ་རིགས་ལྔའི་སྐུའི་རྣམ་པར་བསྡུས་ནས་སྤྱི་བོ། མགྲིན་པ། སྙིང་ཁ། ལྟེ་བ། གསང་གནས་ལྔར་ཐིམ་པར་བསམ་ལ། རླུང་ཐེབས་རེ་རེ་བཟུང༌། ཡང་རླུང་ཕར་འགྲོ་བ་དང་སྦྱར་ལ་འོད་ཟེར་ལྔ་འཕྲོས། རིགས་དྲུག་གི་སེམས་ཅན་ལྷ་དང་ལྷ་མ་ཡིན་དང༌། མི་དང་དུད་འགྲོ་ཡི་དྭགས་དང་དམྱལ་བ་རྣམས་ལ་ཕོག་པས་དེ་དག་གི་སྒྲིབ་པ་དུག་ལྔ་སྦྱངས། ཕྱག་ན་རྡོ་རྗེ་རིགས་ལྔའི་གོ་འཕང་ལ་བཀོད་པར་བསམ་མོ། །རླུང་འཛིན་པའི་ཚེ། དེ་དག་གི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་མཐུ་སྟོབས་ནུས་པ། ཡེ་ཤེས་ཡོན་ཏན་མཛད་པ་ཕྲིན་ལས་གཟི་བརྗིད་བྱིན་རླབས་ཐམས་ཅད་དང༌། ཕྱག་ན་རྡོ་རྗེའི་རིགས་ལྔའི་རྣམ་པ། འོད་ཟེར་དཀར་དམར་མཐིང་སེར་ལྗང་ཁུའི་དབྱིབས་སུ་བསྡུས་ནས། སྤྱི་བོ། མགྲིན་པ། སྙིང་ཁ། ལྟེ་བ། གསང་གནས་ཀྱི་ཕྱག་རྡོར་ལྔ་ལ་ཐིམ་པས། རང་ཉིད་སྐུ་གསུང་ཐུགས་ཡོན་ཏན་ཕྲིན་ལས་ཀྱི་ནུས་སྟོབས་ཡེ་ཤེས་མཛད་པ་གཟི་བརྗིད་བྱིན་རླབས་མཐའ་ཡས་པ་དང་ལྡན་པར་བསམ་ལ། རླུང་བུམ་པ་ཅན་གནས་ལྔར་བཟུང༌། མཐར་སྣོད་འོད་དུ་ཞུ་ནས་སེམས་ཅན་ལ་ཐིམ། སེམས་ཅན་ཐམས་ཅད་སངས་རྒྱས་ལ་ཐིམ། སངས་རྒྱས་སྲས་བཅས་རང་ལ་ཐིམ། རང་སྙིང་ཁའི་ཧཱུྃ་ལ་ཐིམ། ཧཱུྃ་ནམ་མཁའ་ལ་འཇའ་ཡལ་བ་ལྟར་དམིགས་མེད་ཀྱི་\nXXX ངང་ལ་མཉམ་པར་བཞག་གོ །དེ་དག་ནི་རྫོགས་རིམ་མོ། །གཉིས་པ་ཁྱུང་རིགས་ལྔའི་འོད་ཟེར་སྤྲོ་བསྡུ་ལ་གསུམ་སྟེ། དང་པོར་སྤྱི་བོར་དབུ་རྒྱན་གྱི་ཚུལ་དུ་བསྒོམ་པ་ནི། སྤྱི་བོར་སངས་རྒྱས་རིགས་ཀྱི་ཁྱུང་དཀར་པོ། དཔྲལ་བར་རྡོ་རྗེ་རིགས་ཀྱི་ཁྱུང་སྔོན་པོ། རྣ་ལྟག་གཡས་པར་རིན་ཆེན་རིགས་ཀྱི་ཁྱུང་སེར་པོ། ལྟག་པར་པདྨ་རིགས་ཀྱི་ཁྱུང་དམར་པོ། རྣ་ལྟག་གཡོན་པར་ལས་ཀྱི་རིགས་ཀྱི་ཁྱུང་ལྗང་ཁུ་རྣམས། གནམ་ལྕགས་ལས་གྲུབ་པའི་མཆུ་སྡེར་ཅན། རྡོ་རྗེའི་གཤོགས་པ་བརྐྱངས་པ། རྭ་རྣོན་པོ་གཉིས་ཀྱི་བར་ནོར་བུས་བརྒྱན་པ། ཕྱག་གཉིས་ཀྱི་དུག་སྦྲུལ་བཟུང་ནས་ཞལ་དུ་གསོལ་བ། མེ་འབར་བའི་དབུས་ན་བཞུགས་པའི་ཁྱུང་རྣམས་ལས་འོད་ཟེར་ཁ་དོག་ལྔ་འཕྲོས་ནས་རྒྱལ་བ་སྲས་བཅས་མཆོད། སེམས་ཅན་རིགས་དྲུག་ལ་ཕོག་པས་དུག་ལྔ་སྦྱངས་ནས་ཁྱུང་རིགས་ལྔའི་གོ་འཕང་ལ་བཀོད་ནས། སླར་དེ་དག་གི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་མཐུ་སྟོབས་ནུས་པ། ཡེ་ཤེས་གཟི་བརྗིད་བྱིན་རླབས་ཐམས་ཅད་འོད་ཟེར་དཀར་དམར་མཐིང་སེར་ལྗང་ཁུའི་དབྱིབས་སམ། ཁྱུང་རིགས་ལྔའི་རྣམ་པར་བསྡུས་ནས་དབུ་རྒྱན་གྱི་ཁྱུང་རིགས་ལྔ་ལ་ཐིམ་པས་རང་ཉིད་སྐུ་གསུང་ཐུགས་ཡོན་ཏན་ཕྲིན་ལས་ཀྱི་མཐུ་སྟོབས་ནུས་པ་ཡེ་ཤེས་གཟི་བརྗིད་བྱིན་རླབས་མཐའ་དག་ཐོབ་པར་བསམ་ལ། རླུང་བུམ་པ་ཅན་བཟུང་ངོ༌། །གཉིས་པ་གནས་ལྔར་བཀོད་པ་ནི། རང་ཉིད་རྡོ་རྗེ་གཏུམ་པོར་བསྒོམ་པའི་སྤྱི་བོར་སངས་རྒྱས་རིགས་ཀྱི་ཁྱུང་དཀར་པོ། མགྲིན་པར་པདྨ་རིགས་ཀྱི་ཁྱུང་དམར་པོ། སྙིང་གར་རྡོ་རྗེ་རིགས་ཀྱི་ཁྱུང་སྔོན་པོ། ལྟེ་བར་རིན་ཆེན་རིགས་ཀྱི་ཁྱུང་སེར་པོ། གསང་\nXXX གནས་སུ་ལས་ཀྱི་རིགས་ཀྱི་ལྗང་ཁུ་རྣམས་ནི་གནམ་ལྕགས་ལས་གྲུབ་པའི་མཆུ་སྡེར་ཅན། རྡོ་རྗེའི་གཤོག་པ་བརྐྱངས་པ། རྭ་རྣོན་པོ་གཉིས་ཀྱི་བར་ནོར་བུས་བརྒྱན་པ། ཕྱག་གཉིས་ཀྱིས་དུག་སྦྲུལ་བཟུང་ནས་གཞལ་དུ་གསོལ་བ། ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་ཁྱུང་རིགས་ལྔའི་འོད་ཟེར་དཀར་དམར་མཐིང་སེར་ལྗང་ཁུ་ལྔའི་བར་འཕྲོས་ནས༌། རྒྱལ་བ་སྲས་བཅས་མཆོད། སེམས་ཅན་གྱི་དུག་ལྔ་སྦྱངས་ནས་རིགས་ལྔའི་གོ་འཕང་ལ་བཀོད། སླར་དེ་དག་གི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་མཐུ་སྟོབས་ནུས་པ་ཡེ་ཤེས་དང་མཛད་པ་གཟི་བརྗིད་བྱིན་རླབས་ཐམས་ཅད་ཁྱུང་རིགས་ལྔའི་རྣམ་པ་ཅན། འོད་ཟེར་ལྔའི་བྱིན་རླབས་སུ་བསྡུས་ནས་གནས་ལྔའི་ཁྱུང་ལ་ཐིམ་པས། རང་ཉིད་སྐུ་གསུང་ཐུགས་ཡོན་ཏན་ཕྲིན་ལས་མཐུ་སྟོབས་ནུས་པ་ཡེ་ཤེས་མཛད་པ་གཟི་བརྗིད་དང་བྱིན་རླབས་དཔག་མེད་དང་ལྡན་པར་བསམ་ལ། རླུང་བུམ་པ་ཅན་བཟུང་ངོ༌། །གསུམ་པ་ཡན་ལག་ལྔར་བཀོད་ནས་ཀླུ་འདུལ་བ་ནི། སྤྱི་བོར་སངས་རྒྱས་རིགས་ཀྱི་ཁྱུང་དཀར་པོ། ཕྱག་གཡས་པར་རྡོ་རྗེ་རིགས་ཀྱི་ཁྱུང་སྔོན་པོ། ཕྱག་གཡོན་པར་རིན་ཆེན་རིགས་ཀྱི་ཁྱུང་སེར་པོ། བརླ་གཡས་པར་པདྨའི་ཁྱུང་དཀར་པོ། གཡོན་པར་ལས་ཀྱི་ཁྱུང་ལྗང་གུ་རྣམས། སྤྱན་གསུམ་དང་ལྡན་པ། གནམ་ལྕགས་ཀྱི་མཆུ་སྡེར་ཅན། རྡོ་རྗེའི་གཤོག་པ་བརྐྱངས་པ། རྭ་རྣོན་པོ་གཉིས་ཀྱི་བར་ན་ནོར་བུ་རིན་པོ་ཆེ་འབར་བས་བརྒྱན་པ། ཕྱག་གཉིས་དུག་སྦྲུལ་བཟུང་ནས་ཞལ་དུ་གསོལ་བ། ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པའི་ཁྱུང་རིགས་ལྔ་ལ་འོད་ཟེར་དཀར་\nXXX དམར་མཐིང་སེར་ལྗང་གུ་ལས་འཕྲོས་པའི་ཕྱི་ནང་གསང་གསུམ་གྱིས་མཆོད། རིགས་དྲུག་ལ་ཕོག་པས་ཁྱུང་རིགས་ལྔའི་གོ་འཕང་ལ་བཀོད། ཁྱད་པར་དུ་ཀླུ་རྒྱལ་རིགས་རྗེ་རིགས་དམངས་རིགས་བྲམ་ཟེ་རིགས་གདོལ་པའི་རིགས་ལྔ་ལ་ཕོག་པས། དེ་དག་གི་དུག་ལྔ་སྦྱངས་ནས། ཁྱུང་རིགས་ལྔའི་གོ་འཕང་ལ་བཀོད། དེ་དག་གི་སྐུ་གསུང་ཐུགས་ཡོན་ཏན་ཕྲིན་ལས་མཐུ་སྟོབས་ནུས་པ་ཡེ་ཤེས་མཛད་པ་ཐམས་ཅད་འོད་ཟེར་དཀར་དམར་མཐིང་སེར་ལྗང་ཁུ་ལྔའི་རྣམ་པར་བསྡུས་ནས་ཁྱུང་རིགས་ལྔ་ལ་སོ་སོར་ཐིམ་པས། རང་ཉིད་སྐུ་གསུང་ཐུགས་ཡོན་ཏན་ཕྲིན་ལས་མཐུ་སྟོབས་ནུས་པ་ཡེ་ཤེས་མཛད་པ་གཟི་བརྗིད་བྱིན་རླབས་ཀྱི་སྟོབས་རྒྱས་པར་བསམ་ལ། རླུང་བུམ་པ་ཅན་བཟུང་ངོ༌། །དེ་ལྟར་ཕྱག་ན་རྡོ་རྗེ་རིགས་ལྔ་དང་ཁྱུང་རིགས་ལྔ་རེ་དང༌། རླུང་བུམ་པ་ཅན་རེ་རེ་བཟུང་ངོ༌། །མཐར་ནི་སྣང་བ་ཐམས་ཅད་སེམས་ཅན་ལ་ཐིམ། དེ་སངས་རྒྱས་ལ། དེ་རང་ལ་ཐིམ་པར་བསམ་ལ། རང་གི་སྙིང་གའི་ཧཱུྃ་ལ་བསྡུ། དེ་འཇའ་ཡལ་བ་ལྟར་བློ་འདས་ཡིད་ལ་མི་བྱེད་པའི་ངང་དུ་བཞག་གོ །གསུམ་པ་བཟླས་ལ་གསུང་གི་ཁྲིད་ལ་གཉིས་ཏེ། ཕྱག་ན་རྡོ་རྗེའི་བཟླས་པ་དང༌། ཁྱུང་གི་བཟླས་པའོ། །དང་པོར་ཕྱག་རྡོར་གྱི་བཟླས་པ་ལ་གསུམ་སྟེ། དང་པོ་ཕྱིའི་བཟླས་པ་ནི། རང་ཉིད་ཕྱག་ན་རྡོ་རྗེ་རིགས་ལྔ་གསལ་བའི་སྙིང་ཁར། པད་ཟླའི་སྟེང་དུ་ཧཱུྃ་སྔོན་པོའི་མཐའ་མར། ཨོཾ་བཛྲ་པཱ་ཎི་ཧཱུྃ། ཞེས་བཻཌཱུརྻ་སྔོན་པོའི་ཕྲེང་བ་ལྟར་དམིགས་ནས། ཨོཾ་བཛྲ་པཱ་ཎི་ཧཱུྃ། ཞེས་བགྲང༌། གཉིས་པ་ནང་གི་བཟླས་པའི་ཁྲིད་ནི། རང་ཉིད་ཕྱག་ན་རྡོ་རྗེར་གསལ་བའི་སྙིང་ཁར་པད་ཉིའི་སྟེང་དུ་རྡོ་རྗེ་སྔོན་པོ་མེ་འབར་བའི་ལྟེ་\nXXX བར་ཧཱུྃ་ཡིག་གི་མཐར། འོད་དམར་པོ་ཚ་ཞིང་བསྲེག་པའི་རང་བཞིན་གྱི་ཡི་གེ་རང་བཞིན་གྱི་ཡི་གེ་བཅུ་པའི་སྔགས་འཁོར་འཁོར་བ་ལས། ཡེ་ཤེས་ཀྱི་མེ་འབར་བས་ལུས་ཀྱི་ནང་གང༌། ནད་དོན་སྡིག་སྒྲིབ་ཐམས་ཅད་བྱ་སྒྲོ་མེ་ལ་བསྲེག་པ་ལྟར་བསམ་ལ། ཨོཾ་བཛྲ་ཙཎྜ་མ་ཧཱ་རོ་ཥ་ཎ་ཧཱུྃ་ཕཊ། ཅེས་བགྲང་ངོ༌། །གསུམ་པ་གསང་བའི་ཡིད་ཀྱིས་བཟླས་པ་ནི། རང་ཉིད་ཕྱག་ན་རྡོ་རྗེ་རབ་ཏུ་གསལ་བའི་སྙིང་གར་པད་ཉི་སྟེང་དུ་ཧཱུྃ་ཡི་གེ་ཞི་དྲག་ལ་སྔགས་ཀྱིས་བསྐོར་བ་ལས་འོད་ཟེར་སྣ་ལྔ་འཕྲོས། ལུས་ཀྱི་ནང་གང༌། བ་སྤུའི་རྩེ་ནས་འཕྲོས། སྣོད་ཀྱི་འཇིག་རྟེན་ལ་ཕོག །ལྕང་ལོ་ཅན་དུ་བྱས། སེམས་ཅན་ལ་ཕོག །ཕྱག་ན་རྡོ་རྗེ་རིགས་ལྔའི་སྐུར་གྱུར། ཞལ་ནས་སྔགས་སྒྲ་དི་རི་རི་འདོན་པར་བསམ། འོད་ཟེར་ཚུར་འདུས་ལུས་ལ་ཐིམ་པས། ལུས་ཀྱི་སྐུ་དང་བ་སྤུའི་ཚོགས་ཐམས་ཅད་ཕྱག་ན་རྡོ་རྗེའི་སྐུ་རིགས་ལྔར་གྱུར་ནས། ཞལ་ཕྱིར་གཟིགས་ནས་མེ་དཔུང་གི་དབུས་ན་སྔགས་སྒྲ་སྒྲོགས་པར་བསྒོམ། སླར་ཡང་འོད་ཟེར་དེ་ལུས་ཀྱི་ནང་དུ་ཞུགས་པས། ལུས་ཀྱི་ནང་ཐམས་ཅད་ཕྱག་ན་རྡོ་རྗེ་རིགས་ལྔའི་སྐུས་ཐམ་འགགས་སུ་གང་ནས། ཞལ་ནང་དུ་གཟིགས་ནས་སྔགས་སྒྲ་སྒྲོགས་པར་བསྒོམ་ལ་བཟླས་པ་བྱའོ། །གཉིས་པ་ཁྱུང་གི་བཟླས་པའི་ཁྲིད་ལ་གསུམ་སྟེ། དང་པོ་ཕྱིའི་བཟླས་པ་ནི། ཁྱུང་རིགས་ལྔའི་ཐུགས་ཀར་པད་ཉིའི་སྟེང་དུ། ཁྲོམ་དཀར་དམར་མཐིང་སེར་ལྗང་ཁུ་ལྔ་ལ། ཨོཾ་ག་རུ་ཌ་ཙ་ལེ་ཙ་ལེ་ཧཱུྃ། ཞེས་ལྔ་འཁོར་བར་བསམ་ལ་བསྙེན་པ་བསྐྱལ་བ་ཕྱིའི་བཟླས་པའི་ཁྲིད་དོ། །གཉིས་པ་ནང་གི་བཟླས་པའི་ཁྲིད་ནི། ཁྱུང་རིགས་\nXXX ལྔའི་སྙིང་ཁར་པད་ཉིའི་སྟེང་དུ་ཁྲོཾ་དཀར་དམར་མཐིང་སེར་ལྗང་ཁུ་ལྔ་ལས། ཨོཾ་ཧཱུྃ་ཏྲཱཾ་ཧྲཱིཿཨཱཿག་རུ་ཌ་ཙ་ལེ་ཙ་ལེ་ཧཱུྃ་ཕཊ། ཅེས་པའི་སྔགས་འདི་ཚ་ཞིང་མེ་འབར་བའི་རྣམ་པར་འཁོར་བས། ལུས་ཀྱི་ནང་གི་ནད་གདོན་སྡིག་སྒྲིབ་བྱ་སྒྲོ་མེ་ལ་བསྲེག་པ་ལྟར་བསྲེག་ཅིང༌། ལུས་ཀྱི་ནང་ཡེ་ཤེས་ཀྱི་མེས་གང་བར་བསམ་ལ་བསྙེན་པ་བསྐྱལ་ལོ། །གསུམ་པ་གསང་བ་ཡིད་ཀྱི་བཟླས་པ་ནི། ཁྱུང་རིགས་ལྔའི་སྙིང་ཁར་པད་ཉིའི་སྟེང་དུ། ཁྲོཾ་དཀར་དམར་མཐིང་སེར་ལྗང་ཁུ་ལྔས་བསྐོར་བ་ལས་འོད་ཟེར་ལྔ་འཕྲོས། ལུས་ཀྱི་ནང་གང༌། བ་སྤུའི་རྩ་བ་ནས་ཕྱིར་འཕྲོས། སྣོད་ཀྱི་འཇིག་རྟེན་ལྕང་ལོ་ཅན་དུ་བྱས། སངས་རྒྱས་བྱང་སེམས་རྣམས་ལ་ཕོག །ཐམས་ཅད་ཁྱུང་རིགས་ལྔར་གྱུར། རིགས་དྲུག་གི་སེམས་ཅན་ལ་ཕོག །ཐམས་ཅད་ཁྱུང་རིགས་ལྔར་གྱུར་ནས། སྔགས་སྒྲ་དྲག་ཏུ་དི་རི་རི་འདོན་པར་བསམ། འོད་ཟེར་ཚུར་འདུས་ལུས་ཀྱི་ཕྱི་རོལ་གྱི་སྐྲ་དང་བ་སྤུ་ཐམས་ཅད་ཁྱུང་རིགས་ལྔ། སྐུ་ཆུང་ལ་ཡན་ལག་དོད་པ་དཔག་ཏུ་མེད་པར་གྱུར་ཅིང༌། ཐམ་འགགས་སུ་ཞལ་ཕྱིར་གཟིགས་ནས་སྔགས་འདྲེན་པར་བསམ། སླར་འོད་ཟེར་དེ་ལུས་ཀྱི་ནང་དུ་འདུས། ལུས་ཀྱི་ནང་ཐམས་ཅད་ཡེ་ཤེས་ཀྱི་ཁྱུང་རིགས་ལྔས་ཐམ་འགགས་སུ་གྱུར་ནས་ཞལ་ནང་དུ་གཟིགས་ནས་མེ་དཔུང་གི་དབུས་ན་སྔགས་སྒྲ་སྒྲོགས་ཤིང་བཞུགས་པར་བསྒོམ་མོ། །དེ་ལྟར་མ་ཡེངས་པར་ཡིད་ཀྱིས་བཟླས་པ་བྱའོ། །མཐར་སྣོད་བཅུད་རང་ལ་ཐིམ། རང་སྙིང་ཁའི་ས་བོན་ལ་ཐིམ། ས་བོན་དམིགས་མེད་ཀྱི་ངང་ལ་མཉམ་པར་བཞག་གོ །དེ་ནི་བཟླས་པ་གསུང་གི་ཁྲིད་དོ། །\nXXX བཞི་པ་སེམས་ཉིད་ཐུགས་ཀྱི་ཁྲིད་རྫོགས་པའི་རིམ་པ་ལ་དོན་བཞི་སྟེ། དང་པོ་ཞི་གནས་བསྐྱེད་པ་ལ་དོན་གསུམ་སྟེ། ཐོག་མར་མཚན་མ་ལ་སེམས་བཟུང་བའོ། །འདི་ལ་བཞི་སྟེ་དང་པོ་མ་དག་པ་ཀ་བ་བུམ་པ་ལ་སེམས་བཟུང་བ་ནི། ཀ་བ་བུམ་པ་ཤིང་བུ་རྡེའུ་གང་ཡང་རུང་བ་ཞིག་ལ་ལུས་གནད་ལྟ་སྟངས་དང་བཅས་པར་སེམས་བཟུང༌། དེ་ལ་ཡེངས་སུ་ཡང་མི་འཇུག །རྟོག་པ་ཡང་མི་འགྱེད་པར། དེ་ཐོག་ཏུ་ལྷོད་དེ་གློད་ལ་རྟོག་མེད་དུ་མ་བཅོས་པར་བཞག་གོ །དེ་ལ་བྱིང་རྒོད་བྱུང་ན་སྟེང་འོག་དང་གཡས་གཡོན་དུ་སེམས་འཛིན་པ་ཡང་ཤེས་པར་བྱའོ། །གཉིས་པ་དག་པ་རྒྱལ་བའི་སྐུ་ལ་སེམས་འཛིན་པ་ནི། མདུན་དུ་ཕྱག་ན་རྡོ་རྗེའི་སྐུ་གཟུགས་བཞག་པའམ་མེད་ཀྱང་བསྒོམ་ལ། དེ་ལ་རྟོག་པ་ཡང་མི་སྤྲོ། ཡེངས་སུ་ཡང་མི་འཇུག །དེ་ཐོག་ཏུ་མ་ཡེངས་ཙམ་དུ་གློད་ལ་སེམས་འཇོག་པ་ནི་དག་པ་རྒྱལ་བའི་སྐུ་ལ་སེམས་བཟུང་བའོ། །གཉིས་པ་ནང་མ་དག་པའི་ཐིག་ལེ་ལ་སེམས་བཟུང་བ་ནི། རང་གི་སྙིང་གར་ཐིག་ལེ་སྔོ་ལ་འཚེར་བ་སྲན་འབྲུ་ཙམ་ཞིག་བསྒོམ་ལ། དེ་ལ་ཡེངས་སུ་ཡང་མི་འཇུག །རྟོག་པ་ཡང་མི་འགྱེད་པར་སེམས་བཟུང་ངོ༌། །བཞི་པ་ནི། རང་གི་སྙིང་ཁར་པད་ཉིའི་སྟེང་དུ་ཕྱག་ན་རྡོ་རྗེ་ཚོན་གང་བ་མེ་དཔུང་དང་བཅས་པ་ལ་སེམས་ཡེངས་སུ་ཡང་མི་འཇུག་རྟོག་པ་ཡང་མི་འགྱེད་པར་མ་ཡེངས་ཙམ་དུ་སེམས་བཟུང༌། དག་མ་དག་གཉིས་ཀའི་སྐབས་སུ་བྱིངས་ན་དཔྲལ་བར་སེམས་བཟུང་ངོ༌། །གཉིས་པ་རྟོག་པ་ལ་སེམས་བཟུང་བ་ནི། རྣམ་པར་རྟོག་པ་ཐོལ་གྱིས་སྐྱེས་པ་ངོས་\nXXX བཟུང་ནས། རྟོག་མེད་ཀྱི་མིག་གིས་ཅེར་ཅེར་བལྟས་པས་འཛིན་མེད་དུ་ཞིག་ནས། རང་རིག་གསལ་སྟོང་ཡུལ་མེད་དུ་གསལ་གསལ་འཆར་བར་འགྱུར་ཏེ། རྣམ་རྟོག་གང་སྐྱེས་པའི་ངོ་བོ་ལ་གཏད་ནས། རིག་པར་རང་ངོ་རང་གིས་ཤེས་པར་བྱས་ལ་བསྐྱང་ངོ༌། །དེ་ནི་རྟོག་པ་ལ་སེམས་བཟུང་ངོ༌། །གསུམ་པ་མི་རྟོག་པ་ལ་སེམས་བཟུང་ནས། ལུས་རྣམ་སྣང་གི་ཆོས་བདུན་དང་ལྡན་པ་ལ་མིག་ནམ་མཁར་གཏད་ནས། འདས་མ་འོངས་ད་ལྟ་དུས་གསུམ་གྱི་རྟོག་པའི་རྒྱུ་འགྲུལ་ཐམས་ཅད་རྦད་ཆོད་ལ་བཏང་ལ། ཡིད་ལ་ཅི་ཡང་མི་བསམ་པར་སྟོང་གསལ་མཐའ་དབུས་མེད་པ། སེམས་ཉིད་མ་བཅོས་པ་རྟོག་མེད་དུ་གསལ་ལེ་ཧྲིག་གེར་མཉམ་པར་བཞག་གོ །དེ་ལས་རྟོག་པ་སྐྱེས་ན། ཐོལ་སྐྱེས་རྦད་ཆོད་དུ་བཏང༌། སླར་ཡང་རྟོག་མེད་ཡིད་ལ་བྱེད་པ་མཐའ་དག་དང་བྲལ་བའི་ངང་ལ་མཉམ་པར་བཞག་གོ །དེས་བདེ་གསལ་མི་རྟོག་པའི་ཉམས་སྐྱེ་བར་འགྱུར་རོ། །དེ་དག་གིས་ཞི་གནས་སོང་ངོ༌། །གཉིས་པ་ལྷག་མཐོང་ལ་དོན་གསུམ་སྟེ། དང་པོ་རྒྱུའི་ལྷག་མཐོང་གི་སེམས་ལ་རྣམ་པར་བརྟག་ཅིང་དཔྱད་པ་ནི། བདག་གི་སེམས་འདི་གང་ནས་བྱུང་ཞིང་གང་དུ་གནས། གང་དུ་འགྲོ་བར་འགྱུར། ཅེས་སྐྱེ་འགག་གནས་གསུམ་གྱི་ངོ་བོ་ལ་བརྟག་ཅིང༌། འབྱུང་བ་ལྔ་དང་རང་ལུས་ལ་འབྱུང་གནས་འགྲོ་གསུམ་འདུག་གམ་སྙམ་དུ་བརྟག་ཅིང་དཔྱད་པར་བྱའོ། །གཞན་ཡང་སེམས་ལ་ཁ་དོག་དཀར་དམར་སྔོ་སེར་ལྗང་ཁྲ་ལ་སོགས་པའི་ཁ་དོག་ཡོད་པ་ཞིག་གམ་འོན་ཏེ་མེད་པ་ཞིག་སྙམ་དུ་བརྟག་ཅིང་དཔྱད། གང་དུ་བདག་གི་སེམས་ནི། ས་ཆུ་མེ་རླུང་ནམ་མཁའི་དབྱིབས་སམ།\nXXX ཟླུམ་པོ། གྲུ་བཞི། གྲུ་གསུམ། ནར་མོ་ལ་སོགས་པའི་དབྱིབས་སུ་གྲུབ་པ་ཞིག་ཡིན་ནམ་སྙམ་དུ་བརྟག་ཅིང་དཔྱད། སེམས་ལས་རྣམ་པར་རྟོག་པ་ལོགས་ཞིག་ཡིན་ནམ། འོན་ཏེ་རྣམ་པར་རྟོག་པ་སེམས་ཡིན་ཅེས་བརྟག་ཅིང་དཔྱད། གཞན་ཡང་ཕྱི་རོལ་གྱི་སྣང་བ་ལས་སེམས་བྱུང་ངམ། སེམས་ལས་ཕྱི་རོལ་གྱི་སྣང་བ་བྱུང་དཔྱད་དོ། །སླར་ཡང་བརྟག་མཁན་གྱི་སེམས་ལ་ཡང་སེམས་ཀྱིས་བརྟག་ཅིང་དཔྱད། སེམས་དེ་ཉིད་ཡོད་པ་ཞིག་གམ། འོན་ཏེ་མེད་པ་ཞིག །གསལ་བ་ཞིག་གམ་འོན་ཏེ་མི་གསལ་བ་ཞིག །བདེ་བ་ཞིག་གམ་འོན་ཏེ་སྡུག་བསྔལ་བ་ཞིག །རྟག་པ་ཞིག་གམ་ངོན་ཏེ་མི་རྟག་པ་ཞིག །སྣང་བ་ཞིག་གམ་འོན་ཏེ་མི་སྣང་བ་ཞིག །རིག་པ་ཞིག་གམ་འོན་ཏེ་མ་རིག་པ་ཞིག །བདག་ཡོད་པ་ཞིག་གམ་འོན་ཏེ་བདག་མེད་པ་ཞིག་ཅེས་བརྟག་ཅིང་དཔྱད་དུ་གཞུག་གོ །དེའི་ཚེ་སེམས་ཀྱི་ངོ་བོ་སྐྱེ་འགག་གནས་གསུམ་དང་བྲལ་བ་ངོ་བོ་རང་བཞིན་གྱིས་སྟོང་པ་ནམ་མཁའ་ལྟ་བུ་ལ་དབྱིངས་རང་བཞིན་གྱིས་འོད་གསལ་ཞིང༌། རིག་པ་འགག་མེད་ཅིང་ཡང་འཆར་ཞིང་སྣང་བ་འདི་ཐམས་ཅད། སྐྱེ་བ་མེད་པར་རོ་མཉམ་གནས་པ་མེད་པ་དང་འགག་པ་མེད་པར་རོ་མཉམ་ཞེས། བརྟག་ཅིང་དཔྱད་པས་གསལ་རིག་སྣང་སྟོང་བཞི་དབྱེར་མེད་པ་བློ་འདས་ནམ་མཁའ་ལྟ་བུའི་དོན་མཐོང་ན། དེ་ཁོ་ན་ཉིད་དོ་ཞེས། གཞི་ལམ་འབྲས་བུའི་ཡོན་ཏན་ཐམས་ཅད་སེམས་ཉིད་རྟོགས་པའི་སྟེང་དུ་ཚང་བར་ངོ་སྤྲད་པར་བྱའོ། །གཉིས་པ་ངོ་བོའི་ལྷག་མཐོང་ཐ་མལ་གྱི་ཤེས་པ་སོ་མ་ཅིག་ཅར་དུ་ཉམས་སུ་བླང་བར་བྱ་བ་ནི། སེམས་ཉིད་སྐྱེ་\nXXX འགག་གནས་གསུམ་གྱི་མཐའ་དང་བྲལ་བ། བདེ་གསལ་མི་རྟོག་པ་ནམ་མཁའ་ལྟ་བུ། བདག་དང་བདག་གིར་འཛིན་པའི་གཟུང་འཛིན་ལས་གྲོལ་ཞིང༌། ངོ་བོ་སྟོང་པ། རང་བཞིན་གསལ་བ། རྣམ་པ་འགག་མེད་ཀྱི་རིག་པ་ཡུལ་མེད་དུ་མར་འཆར་ཞིར་སྣང་བ། མཐོང་བྱ་མཐོང་བྱེད་ཀྱི་འཛིན་པའི་ཡུལ་ལས་འདས་པ། བསྒོམ་བྱ་སྒོམ་བྱེད་ཀྱི་དམིགས་པའི་མཚན་འཛིན་ཞིག་པའོ། །གང་ཡང་ཡིད་ལ་མི་བྱེད་པས་ཡིད་བྱེད་དང་བྲལ་བ། དེ་ཉིད་ལ་བཟོ་བཅོས་མ་བྱས་པས་ལྷུགས་པ། བྱ་རྩོལ་ཐམས་ཅད་དང་བྲལ་བས་བྱར་མེད་གང་ཤར་ངོས་བཟུང་དང་བྲལ་བས་འཛིན་མེད། མཉམ་བཞག་གི་ཤེས་པ་བཅོས་བསླད་དང་བྲལ་བས་ཧད་དེ་བ། མཚན་མ་མེད་པས་སྟོང་སང་ངེ་བ། རང་བཞིན་གྱིས་འོད་གསལ་བས་གསལ་ལེ་བ། རྣམ་རྟོག་གཟུང་འཛིན་གྱིས་མ་གོས་པས་རྗེན་ནེ་བ། རང་ངོ་རང་གིས་ཤེས་པས་ཧྲིག་གེ་བ། རིག་པ་མ་བཅོས་པར་རང་ལུགས་སུ་འཇོག་པས་ཐ་མལ་གྱི་ཤེས་པ། རྣམ་རྟོག་ལུ་གུ་རྒྱུད་དུ་སྙིང་མི་འཇུག་པས་རིག་པ་སོ་མ་ཞེས་བྱ་སྟེ། ཡུལ་ཡུལ་ཅན་གྱི་འཛིན་པ་དང་བྲལ་བ། སྣང་སེམས་དབྱེར་མེད་ཐང་ཐལ་ལེ་བ། འཛིན་མེད་དུ་ཕྱལ་ལེ་བ། རིག་པ་རང་ངོ་ཤེས་ཤིང་རང་ངོ་མཐོང་བ་འདི་ཉིད་ལྷག་མཐོང་དུ་ཉམས་སུ་བླངས་པའི་དངོས་གཞི་ཡིན་ནོ། །ཞེས་ངོ་སྤྲད་པར་བྱའོ། །གསུམ་པ་མཐར་ཐུག་གི་ལྷག་མཐོང་ཞི་ལྷག་ཟུང་འཇུག་ཏུ་ཉམས་སུ་བླང་བར་བྱ་བ་ནི། སེམས་ཉིད་སྐྱེ་འགག་གནས་གསུམ་དང་བྲལ་བ། བདེ་གསལ་མི་རྟོག་པ་ནམ་མཁའ་ལྟ་བུའི་ངང་ལ་འཇོག་པ་ནི་ཞི་གནས། དེའི་རང་བཞིན་མཐོང་\nXXX ཞིང་ཤེས་པ་ནི་ལྷག་མཐོང་ཡིན་ཏེ། དེ་ཡང་སེམས་ཉིད་མཐའ་གཉིས་དང་བྲལ་བ་ནི་གནས་ལུགས་ཀྱི་ཞི་ལྷག་ཟུང་འཇུག་སྟེ། སེམས་ཉིད་སྐྱེ་བ་མེད་པས་རྟག་པའི་མཐའ་དང་བྲལ། དེ་ཉིད་འགག་པ་མེད་པས་ཆད་པའི་མཐའ་དང་བྲལ་བ་སྟེ། རང་བཞིན་སྟོང་པ་ཉིད་དུ་གནས་པས་རྟག་པའི་མཐའ་དང་བྲལ། སྣ་ཚོགས་དུ་མར་རིག་ཅིང་གསལ་བས་ཆད་པའི་མཐའ་དང་བྲལ། སེམས་ཀྱི་ངོ་བོ་ཁ་དོག་དབྱིབས་སུ་གྲུབ་པ་མེད་པས་རྟག་པའི་མཐའ་དང་བྲལ། རྩལ་སྣ་ཚོགས་སུ་ཤར་བས་ཆད་པའི་མཐའ་དང་བྲལ། དེ་རྟག་ཆད་མཚན་འཛིན་ལས་འདས་པའོ། །གསལ་རིག་སྟོང་གསུམ་དབྱེར་མེད་ཟུང་འཇུག་ཏུ་ཉམས་སུ་ལེན་པའི་ཚུལ་ནི། ཐབས་བསོད་ནམས་ཀྱི་ཚོགས་སྒྱུ་མ་ལྟ་བུ་ལ་སེམས་གནས་པ་ཞི་གནས། དེ་དག་རང་བཞིན་མེད་པ་སྟོང་པ་ཉིད་དུ་མཐོང་བ་ལྷག་མཐོང༌། མོས་གུས་བླ་མའི་རྣལ་འབྱོར་ལ་སེམས་གནས་པ་ཞི་གནས་ཡིན་ལ། ངོ་བོ་སྟོང་པ་ཉིད་སྐྱེ་འགག་གནས་གསུམ་དང་བྲལ་བར་མཐོང་བ་ནི་ལྷག་མཐོང་ངོ༌། །སེམས་ཅན་ཐམས་ཅད་ལ་ཁྱབ་པའི་བྱམས་པ་དང༌། སྙིང་རྗེའི་དམིགས་པ་ལ་སེམས་གནས་པ་ཞི་གནས་ཡིན་ལ། རང་བཞིན་སྟོང་པ་ཉིད་དུ་མཐོང་བ་ནི་ལྷག་མཐོང་ངོ༌། །ལམ་གྱི་མཐར་ཐུག་བདེ་བ་ཆེན་པོ་ལ་སེམས་གནས་པ་ནི་ཞི་གནས་ཡིན་ལ། དེ་ཉིད་ཞེན་མེད་སྟོང་པ་ཉིད་དུ་མཐོང་བ་ལྷག་མཐོང་ངོ༌། །སྣང་བ་ཐམས་ཅད་སེམས་ཀྱི་འཁྲུལ་སྣང་རྨི་ལམ་གྱི་གྲོང་ཁྱེར་ལྟ་བུ་ལ་སེམས་གནས་ཤིང༌། དེ་དག་རྟེན་འབྲེལ་སྐྱེ་མེད་དུ་མཐོང་བ་ནི་ལྷག་མཐོང་ངོ༌། །སེམས་རང་བཞིན་གྱིས་འོད་གསལ་བའི་ངང་དུ་སེམས་\nXXX གནས་ཤིང༌། ངོ་བོ་སྤྲོས་བྲལ་གསལ་སྟོང་སྐྱེ་མེད་དུ་མཐོང་བ་ནི་ལྷག་མཐོང་ངོ༌། །བཅོས་བསླད་དང་བྲལ་བའི་རིག་པ་སོ་མ་ལ་སེམས་གནས་ཤིང༌། བདག་མེད་རིག་སྟོང་ཡུལ་མེད་དུ་མཐོང་བ་ནི་ལྷག་མཐོང་ངོ༌། །མདོར་ན་ཆུ་ཟླ་དང་མེ་ལོང་གི་གཟུགས་བརྙན་དང་བྲག་ཅ་ལྟར་སྣང་བ་ལས་གཞན་པའི་སྟོང་པ་མེད། སྟོང་པ་ལས་གཞན་པའི་སྣང་བ་མེད། སྣང་སྟོང་དབྱེར་མེད་ནམ་མཁའ་ལ་འཇའ་ཤར་བ་ལྟར་རྟོགས་ནས་དེའི་ངང་དུ་གནས་ཤིང༌། གཉིས་འཛིན་མཐའ་དག་སངས་ནས། རང་རིག་ཡེ་ཤེས་རྒྱས་པ་ལས་སངས་རྒྱས་ཞེས་ཀྱང་གསུངས། ཕྱག་ན་རྡོ་རྗེ་ཞེས་ཀྱང་བྱ། ཕྱག་ན་ཞེས་པ་ནི་ཀུན་རྫོབ་ཐབས་ཀྱི་སྙིང་རྗེ་ཆེན་པོ། གཟུགས་སྐུ་ཟུང་དུ་འཇུག་ཅིང༌། རྡོ་རྗེ་ཞེས་པ་ནི། ངོ་བོ་སྟོང་ཉིད་ཤེས་རབ་ཀྱི་ཕ་རོལ་ཏུ་ཕྱིན་པ་ཆོས་ཀྱི་སྐུའི་དོན་ནོ། །དེ་ལྟར་སྐུ་གསུམ་ཡེ་ཤེས་ལྔ་ལ་སོགས་པ་ལམ་དང་འབྲས་བུས་བསྡུས་པའི་ཡོན་ཏན་ཐམས་ཅད། སེམས་ལ་རྫོགས་པར་ངོ་སྤྲད་པར་བྱའོ། །གསུམ་པ་འཆི་ཁ་འཕོ་བའི་གདམས་པ་ལ་དོན་གསུམ། དང་པོ་སྦྱང་བ། གཉིས་པ་ལས་ལ་སྦྱར་བའོ། །དང་པོ་ནི། རང་གི་ལུས་སྟོང་པར་སྒོམ་ལ། ལུས་ཀྱི་དབུས་སུ་རྩ་དབུ་མ་ཕྱི་དཀར་ལ་ནང་དམར་བ་སྟོང་སང་ངེ་བ་ཕྲ་སྦོམ་སྨྱུག་མ་ཙམ་པ་མར་སྣེ་གསང་གནས་ལ་ཟུག་པ་ཕཊ་ཀྱིས་བཀག་པ། ཡར་སྣེ་སྤྱི་གཙུག་ལ་ཟུག་པ་རྒྱ་མཐོང་ཁ་བྱེ་བ་ལྟར་གསལ་ཧ་རེ་ཡོད་པ། སྤྱི་བོའི་ཐད་ཀྱི་ནམ་མཁར་འདོམ་གང་ཙམ་གྱི་སར། སངས་རྒྱས་ཀྱི་ཞིང་ཁམས་རྣམ་པར་དག་པ། ལྕང་ལོ་ཅན་གྱི་ཕོ་བྲང་གི་དབུས་སུ་པད་ཉི་བརྩེགས་པའི་གདན་ལ་བླ་མ་དང་ཐ་མི་དད་\nXXX པའི་བཅོམ་ལྡན་འདས་ཕྱག་ན་རྡོ་རྗེ་ལ་ཁྲོ་བོ་བཅུ་དང༌། རྒྱལ་བ་སྲས་བཅས་ཀྱིས་བསྐོར་བ་གསལ་བར་བསྒོམ་ལ། དེ་ནས་རང་གི་སེམས་ཀྱི་ངོ་བོ་གསང་གནས་སུ་ཐིག་ལེ་སྔོ་དམར་གཉིས་གཅིག་ཐོག་ན་གཅིག་བརྩེགས་ཏེ་གནས་པ་ལ། མར་མེ་གཅིག་ལས་གཅིག་ཆད་པ་ལྟར་སྔོན་པོ་ལམ་མཁན་གྱི་ཚུལ་དུ་དབུ་མའི་ནང་ནས་ཐོན། སྙིང་ཁར་ཧཱུྃ་བསམ་ལ་བསྐོར་བ་རེ་བྱས་ནས་སྤྱི་བོའི་ཚངས་བུག་ནས་རྒྱངས་སེ་བུད་ནས། ཕྱག་ན་རྡོ་རྗེ་ཐུགས་ཁར་རེག་པ་རེ་བྱས། སླར་ཡང་སྙིང་ཁའི་ཧཱུྃ་ལ་བསྐོར་བ་རེ་བྱས་ནས་གཞིའི་ཐིག་ལེ་དམར་པོ་ལ་འཁོར་བར་བསྒོམ། དེའི་དུས་སུ་གྱེན་ལ་འཕེན་པའི་ཚེ་ཧིཀ་ཅེས་འཕེན་ཅིང༌། ཟུར་དུ་ཕབ་པའི་ཚེ་ཀ་ཞེས་བརྗོད་ཅིང༌། གཞིའི་ཐིག་ལེ་ལ་ཐིམ་པར་བསྒོམ། དེ་ལྟར་ཚར་ཉི་ཤུ་རྩ་གཅིག་གི་བར་དུ་སྦྱང་ངོ༌། །མཐར་བླ་མ་རང་ལ་ཐིམ། ཚངས་བུགས་རྡོ་རྗེ་རྒྱ་གྲམ་གྱིས་བཀག་པར་བསམ་པ་ནི་སྦྱང་བའོ། །གཉིས་པ་ལས་ལ་སྦྱོར་བ་ནི། འཆི་རྟགས་ཚང་བའི་ཚེ། འཇིག་རྟེན་གྱི་ཞེན་ཆགས་ཐམས་ཅད་སྤང་ལ། སྔར་ལྟར་རྩ་དབུ་མ་གསལ་བཏབ། སྙིང་ཁར་ཧཱུྃ་ཡིག་དང༌། གསང་གནས་སུ་ཐིག་ལེ་སྔོ་དམར་གསལ་གདབ་སྟེ། ཐོག་མར་ཐིག་ལེ་སྔོན་པོ་ཆད་ནས་ཧཱུྃ་ཡིག་ལ་ཐིམ་པས་ཧཱུྃ་ཡིག་སྐར་མདའ་ལྟུང་བ་ལྟར་ཕྱག་ན་རྡོ་རྗེའི་ཐུགས་ཁར་ཐིམ་པར་བསམ་ལ། དམིགས་པ་དང་རླུང་སེམས་དྲག་ཏུ་གཏད། དེའི་ཚེ་འཕོ་མ་ནུས་ཀྱི་བར་དུ་དམིགས་པ་ཡང་ཡང་བསྐྱར་རོ། །མཐར་ཕྱག་ན་རྡོ་རྗེ་དང་རང་སེམས་དབྱེར་མེད་དུ་ལྕང་ལོ་ཅན་དུ་རྫུ་འཕྲུལ་གྱིས་ཕྱིན་ནས། ངེས་པར་ལྕང་ལོ་ཅན་དུ་འཕོ་བར་འགྱུར་རོ། །\nXXX བཞི་པ་བར་དོའི་ཁྲིད་ལ་དོན་གསུམ་སྟེ། དང་པོ་སྦྱང་བ་ནི། བསྐྱེད་རྫོགས་གཉིས་ཀྱི་སྒོ་ནས་སྦྱོང་བ་སྟེ། དང་པོ་འདུན་པ་ནི། བདག་ནི་ཤི་བ་ཡིན། འདི་བར་དོ་ཡིན། བར་དོའི་སྣང་བ་ཡིན། ལུས་ལ་བདེན་པ་མེད་སྙམ་དུ་ངེས་པར་བྱས་ལ། སྣང་བ་ཐམས་ཅད་ལྕང་ལོ་ཅན་གྱི་ཕོ་བྲང་དུ་བསྒོམ། སེམས་ཅན་ཐམས་ཅད་ཕྱག་ན་རྡོ་རྗེའི་ང་རྒྱལ་བ་བརྟན་པས། སེམས་ཅན་ཐམས་ཅད་ཕྱག་ན་རྡོ་རྗེའི་རང་བཞིན་དུ་བསྒོམ། རིགས་ལྔ་ལ་བརྟེན་ནས་བསྐྱེད་རིམ་འོད་ཟེར་སྤྲོ་བསྡུའི་ཁྲིད་སྔར་ལྟར་བསྒོམ། མཐར་དེ་དག་སྒྱུ་མ་རྨི་ལམ་ཆུ་ཟླ་ལྟར་གསལ་སྟོང་སྐྱེ་མེད་བློ་འདས་ཡིད་ལ་མི་བྱེད་པའི་ངང་དུ་མཉམ་པར་འཇོག་པ་ནི་རྫོགས་རིམ་གྱི་སྒོ་ནས་སྦྱངས་བའོ། །གཉིས་པ་ནི། འཆི་བའི་ཚེ་ས་ཆུ་ལ་ཐིམ་པའི་རྟགས་སུ་ལུས་པོ་ལྕི། ཆུ་མེ་ལ་ཐིམ་པའི་རྟགས་སུ་ཁ་སྣ་སྐམ། མེ་རླུང་ལ་ཐིམ་པའི་རྟགས་སུ་དྲོད་རྣམས་མཐའ་ནས་སྡུད། རླུང་ནམ་མཁའ་ལ་ཐིམ་པའི་རྟགས་སུ་ཕྱི་དབུགས་ཆད། ནམ་མཁའ་རྣམ་པར་ཤེས་པ་ལ་ཐིམ་པའི་རྟགས་སུ་དར་གཅིག་བརྒྱལ། དེའི་དུས་སུ་རིམ་བཞིན་དུ་ནང་རྟགས་སུ་དུ་བ། སྨིག་རྒྱུ། མེ་ཁྱེར་དང༌། མར་མེ་དང༌། སྤྲིན་མེད་པའི་ནམ་མཁའ་ལ་སོགས་པ་འཆར་བར་འགྱུར་རོ། །དེ་ནས་ཕ་ལས་ཐོབ་པའི་ཐིག་ལེ་ཐུར་དུ་ལྷུང་བས་དཀར་ལམ་འབྱུང༌། མ་ལས་ཐོབ་པའི་རཀྟ་གྱེན་དུ་འདྲིལ་བས་དམར་ལམ་འབྱུང༌། སྙིང་ཁར་རྩ་བ་སནྟའི་ནང་དུ་སེམས་དང་རླུང་བྱང་སེམས་དཀར་དམར་བཞི་སྦྲག་ཏུ་གནས་པ་དང་པོར་ནག་ལམ་བྱུང་ཞིང༌། དེ་ནས་བདེ་གསལ་མི་རྟོག་པ་རྡོ་རྗེ་ལྟ་བུའི་ཏིང་འཛིན་འཆར་བར་འགྱུར་རོ། །དེའི་ངང་དུ་གནས་ན་བར་དོ་དང་པོ་ཆོས་\nXXX སྐུའི་ཞིང་དུ་སངས་རྒྱས་པར་འགྱུར་རོ། །གསུམ་པ་སྲིད་པ་བར་དོར་འཕོ་ན་སྣང་བ་ཐམས་ཅད་ལྕང་ལོ་ཅན་གྱི་ཞིང་དུ་བསྒོམ། བདག་དང་སེམས་ཅན་ཐམས་ཅད་ཕྱག་ན་རྡོ་རྗེར་བསྒོམ། གནས་ལྔ་རིག་ལྔ་བཀོད་ལ་འོད་ཟེར་སྤྲོ་བསྡུ་བྱ། སྒྲ་ཐམས་ཅད་སྔགས་སྒྲར་བསྒོམ། དྲན་རྟོག་ཐམས་ཅད་ཆོས་སྐུ་སྐྱེ་མེད་དུ་རང་ངོ་ཤེས་པར་བྱའོ། །ཕྱག་ན་རྡོ་རྗེའི་ཞིང་ཁམས་ལྕང་ལོ་ཅན་དུ་འདུན་པ་ཡང་ཡང་གཏད། དེས་ནི་བར་དོར་ཕྱག་ན་རྡོ་རྗེ་ལོངས་སྤྱོད་རྫོགས་པའི་སྐུ་འགྲུབ་ནས་ཕྱག་ན་རྡོ་རྗེའི་ཞིང་ཁམས་ལྕང་ལོ་ཅན་དུ་སྐྱེ་བར་འགྱུར་རོ། །བཅོམ་ལྡན་འདས་རྡོ་རྗེ་གཏུམ་པོའི་བསྐྱེད་རྫོགས་ཁྲིད་ཀྱི་རིམ་པ་རྫོགས་སོ།། །།དུས་མཐའི་མེ་ལྕེའི་ཕྲེང་བ་ཆེར་འཕྲོས་པས། །སྲིད་གསུམ་སེམས་ཅན་སྒྲིབ་ཚོགས་ཀུན་བསྲེག་སྟེ། །སྐུ་གསུམ་རྡོ་རྗེ་འཛིན་པའི་ས་ཐོབ་ནས། །ཕྱག་ན་རྡོ་རྗེའི་གོ་འཕང་མཆོག་ཐོབ་ཤོག །ཅེས་གྲུབ་ཆེན་མི་ཏྲ་ཛོ་ཀི་ནས་བརྒྱུད་པའི་ཕྱག་ན་རྡོ་རྗེའི་ཐུགས་ཁྲིད་བདུད་དཔུང་འཇོམས་བྱེད་འོད་ཟེར་ཀུན་ཏུ་རྒྱས་པ་ཞེས་བྱ་བའི་ཁྲིད་ཀྱི་རིམ་པ་ངག་ཏུ་བརྒྱུད་པ་ལས། བརྗེད་པས་མི་འཕྲོག་པའི་ཕྱིར་རྣལ་འབྱོར་པ་འོད་དཔག་རྡོ་རྗེས་ཡི་གེར་བཀོད་པའི་བསོད་ནམས་ཀྱི་ཕུང་པོ་དེས། འགྲོ་ཀུན་བཅོམ་ལྡན་འདས་རྡོ་རྗེ་འཛིན་པའི་གོ་འཕང་མཆོག་འགྲུབ་པར་གྱུར་ཅིག །འདིས་ཀྱང་རྒྱལ་བའི་བསྟན་པ་ཕྱོགས་དུས་དང་གནས་སྐབས་ཐམས་ཅད་དུ་དགེ་ཞིང་བཀྲ་ཤིས་པར་གྱུར་ཅིག །སརྦ་དཱ་ཤུབྷཾ།\nXXX bcom ldan 'das phyag na rdo rje thugs kyi khrid bdud dpung 'joms byed 'od zer rgyas pa bzhugs so/ /\nXXX mi g.yo gzhan gyis bskyed pa'i yul las 'das/ /dus gsum rgyal ba'i mthu stobs gcig bsdus pa/ /'gro ba'i 'khrul pa kun 'joms rdo rje 'dzin/ /bla ma gsang 'dzin dang bcas zhabs la 'dud/ /gang du bskyed rdzogs khrid kyi rim pa ni/ /rgyal ba'i bka' dang bla ma'i man ngag rnams/ /brjed pas 'jigs phyir yi ger bkod pa la/ /rdo rje gtum pos bdag rgyud byin gyis rlobs/ /'dir dus gsum sangs rgyas thams cad kyi gsang ba'i snying po bsdus shing mthu stobs kyi pha rol tu phyin pa/_bcom ldan 'das phyag na rdo rje thugs kyi khrid bdud dpung 'joms byed 'od zer rgyas pa 'di la don gsum ste/_sngon 'gro dngos gzhi rjes so/ /dang po sngon 'gro la yang gsum ste/_brgyud pa'i byung tshul dang*/_thum mong dang khyad par gyi sngon 'gro'o/ /dang po ni/_rnal 'byor gyi dbang phyug mi tra dzo ki de nyid kyis/_dur khrod\nXXX chen po so sa gling du thugs dam lha lnga bsgrub pa ni 'od dpag med/_'jam dbyangs/_thugs rje chen po/_phyag na rdo rje/_sgrol ma dang lnga'o/ /lha de dag bsgrubs pas/_so so'i zhal bstan nas ting nge 'dzin gyis dbang bskur/_bskyed rdzogs gnyis kyi gdams pa bstan nas rjes su gnang ba ni/_khrid 'di dag gcig brgyud du ston pa dang*/_mi rabs bdun gyi bar bdag cag rnams kyis byin gyis brlabs pa'i gang zag sha stags 'byung ba yin gsungs so/ /dzam b+ha la dang brag lha mgon pos ni mthun rkyen bsgrub pa dang bka' srung yin gsungs so/ /rnal 'byor dbang phyug des phyag na rdo rje la dngos su gsan nas/_slar paN+Di ta shrI pu tra la gnang*/_des rtogs ldan gIrti rat+na la gnang*/_de bdag la'o/ /de dag rnams ni brgyud pa'i byung tshul rnams song ngo*/ /gnyis pa thun mong gi sngon 'gro la yang don rnam pa bzhi\nXXX ste/_dal 'byor rnyed par dka' ba/_'chi ba mi rtag pa/_las rgyu 'bras/_'khor ba'i nyes dmigs bsgom pa rnams ni gzhan dang mthun no/ /gsum pa khyad par gyi sngon 'gro la'ang bzhi ste/_dang po ci byas byang chub kyi lam du 'gro ba la skyabs 'gro sems skyed kyi khrid ni/_rang gi mdun gyi nam mkhar rin po che du ma las grub pa'i khri mchog tu yangs shing rgya che ba/_lha'i dar sna tshogs kyis khri dag pa can gyi steng du/_pad+ma 'dab ma 'bum ldan gyi lte bar nya rgyas pa'i gdan la/_rang gi rtsa ba'i bla ma rdo rje 'chang gi cha lugs su bzhugs pa la phyogs bcu'i rgyal ba rgya mtshos bskor ba/_mdun du yi dam phyag na rdo rje la yi dam rgyud sde bzhi'i tshogs kyis bskor ba/_g.yas su sangs rgyas shAkya thub pa la sangs rgyas stong rtsa gnyis la sogs sangs rgyas rgya mtshos bskor ba/_rgyab tu yum chen mo la po ti glegs bam gyis bskor ba/_g.yon du byams pa mgon po la theg pa mchog dman gyi dge 'dun rgya mtshos bskor ba/_phyogs mtshams thams cad dpa' po mkha' 'gro sprin 'thibs pa bzhin bzhugs pa/_'og chos skyong rgya mtsho rnams bzhugs pa/_de dag gi skyabs zhabs na bdag dang mtha' yas pa'i sems can thams cad tshud par bsam la/_nam mkha' dang mnyam pa'i sems can thams cad kyi don du phyag na rdo rje'i go 'phang thob par bya snyam du sems bskyed nas/_ma nam mkha' dang mnyam pa'i sems can thams cad bla ma sangs rgyas rin po che la skyabs su mchi'o/ /zhes sogs skyabs 'gro sems bskyed spyan ras gzigs kyi khrid dang mthun par\nXXX brjod do/ /mthar skyabs yul de dag 'od du zhu nas rang la thim nas/_de dag gi sku gsung thugs dang rang gi lus ngag yid gsum dbyer med par chu la chu bzhag pa ltar ma bcos pa'i ngang la mnyam par bzhag go_/gnyis pa sdig sgrib myur du dag par byed pa rdo rje sems dpa'i bsgom bzlas kyi khrid ni/_rang gi spyo bor paM las sna tshogs pad+ma/_a las zla ba'i dkyil 'khor gyi steng du hU~M las rdo rje dkar po rtse lnga pa lte ba hU~M gis mtshan pa/_de las 'od zer 'phros 'phags pa'i tshogs mchod/_sems can gyi don byas tshur 'dus yongs su gyur pa las/_bcom ldan 'das rdo rje sems dpa' sku mdog dkar po zhal gcig phyag gnyis pa/_zhabs gnyis rdo rje skyil krung gis bzhugs pa/_phyag g.yas gser gyi rdo rje rtse lnga pa thugs khar gtod de 'dzin pa/_g.yon pa des yu ba byas pa'i dril bu dku la brten pa/_zhal 'dzum pa spyan dkyus ring zhing dbu skra ral pa'i zur phud lnga phyed bcings shing*/_lhag ma'i zar bu rked par sleb pa/_rin po che lngas rtse phran dang snyan cha/_mgul rgyan dag do shal/_dpung rgyan dang phyag gdub dang 'og pags la sogs dar gyi cod pan gyis brgyan pa'i spyo bor oM dkar po/ /mgrin par A dmar po/_snying gar hU~M sngon po las 'od zer 'phros pas/_rang lta bu'i ye shes pa spyan drangs la/_dam tshig pa la dbyer med du thim par bsam pa dzaHhU~M baM hoH_zhes brjod/_bcom ldan 'das bdag dang mtha' yas pa'i sems can thams cad la byin gyis brlabs nas sdig sgrib mtha' dag dag par\nXXX mdzad du gsol lo/ /zhes gsol ba btab pas/_bdud rtsi'i rgyun them bu rdol ba lta bu zhabs kyi mthe bong las babs/_rang gi spyi bo'i tshangs bug nas zhugs/_nad gdon sdig sgrib thams cad dud khu dang sol khu'i rnam par deng nas rkang zhabs rtsa sgo chu sgo nas bud cing*/_sa rim pa dgu'i 'og tu thim zhing*/_lus kyi nang thams cad ye shes kyi bdud rtsis dkar mer gyis gang ba la shes pa gtad nas/_yi ge brgya pa 'don pa'i mthar/_rdo rje sems dpa' 'od du zhu nas rang la thim pas/_rdo rje sems dpa'i sku gsung thugs dang rang gi lus ngag yid gsum chu la chu bzhag gi tshul du/_lus ngag yid gsum ma bcos par bzhag go_/de ltar nad gnod sdig sgrib dag pa'i ltas ma byung gi bar du bsgom par bya'o/ /gsum pa maN+Dal kyi khrid la gnyis te/_sgrub pa'i maN+Dal dang mchod pa'i maN+Dal lo/ /dang po ni/_rgyu rin po che sna lnga las grub pa'i maN+Dal gyi steng du/_me tog gi tshom bu lnga bkod la/_lcags ri'i 'khor yug gi dbus su/_rgyu rin po che sna lnga las grub pa'i gling gzhi/_ri bo mchog rab kyi steng du rin po che sna lnga las grub pa'i gzhal yas khang pa gru bzhi sgo bzhi rta babs bang rim tog gi mtshan pa'i dbus su/_pad zla'i steng du bla ma/_mdun du yi dam/_g.yas su sangs rgyas/_rgyab tu dam chos/_g.yon du dge 'dun/_phyogs dang phyogs mtshams su dpa' bo mkha' 'gro chos skyong gi tshogs rnams bzhugs par bsam pa'i spyi bor oM/_mgrin par AH_thugs kar hU~M las 'od zer 'phros/_ye shes sems dpa' spyan\nXXX drangs la dbyer med du thim par bsams pa ni bsgrub pa'i maN+Dal lo/ /gnyis pa mchod pa'i maN+Dal ni/_maN+Dal gnyis yod na logs su bshams/_gnyis med na sgrub pa'i maN+Dal mdun gyi nam mkhar btegs la/_slar mchod pa'i maN+Dal ni/_oM badz+ra b+hU mi AHhU~M/_dbang chen gser gyi sa gzhi/_oM badz+ra re khe AHhU~M/_phyi lcags ri 'khor yug_/dbus su rin po che sna lnga las grub pa'i ri bo mchog rab/_shar lus 'phags po zla gam las shel las grub pa ma rmos pa'i lo tog gis brgyan pa/_lho 'dzam bu gling sog kha baiDUr+Ya las grub pa nor bus brgyan pa/_nub ba lang spyod zlum po pad+ma rA ga las grub pa 'dod 'jo'i bas brgyan pa/_byang sgra mi snyan gru bzhi gser las grub pa dpag bsam shing gis brgyan pa/_gling phran brgyad kyis bskor ba/_shar lho gnyis kyi nam mkhar me shel las grub pa'i nyi ma/_nub byang gnyis kyi bar na chu shel las grub pa'i zla ba/_byang shar du dus me/_lho nub tu sgra gcan/_ri rab kyi steng du 'khor lo rin po che/_nor bu rin po che/_blon po rin po che/ /btsun mo rin po che/_glang po rin po che/_rta mchog rin po che/_dmag dpon rin po che/_rgyal srid sna bdun/_rin po che'i gdugs/_phyogs las rnam par rgyal ba'i rgyal mtshan/_gser las grub pa'i nya/_rab tu mdzes pa'i pad+mo/_chos kyi sgra dbyangs sgrogs pa'i bdud/_gter chen po'i bum pa/_dgos 'dod 'byung ba'i dpal be'u/_chos kyi 'khor lo bskor ba'i 'khor lo ste/\nXXX bkra shis rtags brgyad/_me tog ma/_bdug spos ma/_snang gsal ma/_dri chab ma ste phyi'i sgeg mo bzhi/_sgeg mo ma/_phreng ba ma/_glu ma/_gar ma ste/_nang gi sgeg mo bzhi/_mdor na lha dang mi'i longs spyod ma tshang ba med pa du mas kun tu gang zhing lus longs spyod dang bcas pa 'di dag bla ma dkon mchog mchod 'os rgya mtsho'i tshogs dang bcas pa rnams la 'bul lo/ /thugs rjes 'gro ba'i don du bzhes su gsol/ /bzhes nas byin gyis brlab tu gsol/ /ces nyi shu rtsa gcig gam bdun nam bcu'i bar du maN+Dal phul la bsod nams kyi tshogs bsags pa'o/ /de dag gis tshogs gnyis rdzogs par byed pa maN+Dal gyi khrid song ngo*/ /bzhi pa byin rlabs myur du 'jug par byed pa bla ma'i rnal 'byor gyi khrid la bzhi ste/_dang po bla ma spyi bor bsgom pa ni/_rang gi spyi bo'i gtsug tu rin po che du ma las kun nas grub pa'i khri yangs shing rgya che ba'i steng du sna tshogs pad+ma 'bum ldan dang*/_zla ba nya rgyas pa'i steng du/_rang gi rtsa ba'i bla ma rdo rje 'chang gi cha lugs/_de'i spyi bor rtogs ldan gIrti rat+na/_de'i spyi bor shrI pu tra/_de'i spyi bor grub thob mi tra dzo ki/_sku mdog dkar po g.yas gser gyi DA ma ru sgra dang bcas pa g.yon dngul gyi dril bu snyan pa'i sgra dbyangs dang bcas pa/_ras dkar po'i smad g.yogs can/_rus pa'i rgyan drug gsol zhing*/_spyan nam mkhar gzigs pa/_de'i spyi gtsug tu phyag na rdo rje zhal gcig phyag gnyis pad zla'i steng na skyil krung gis bzhugs pa/_g.yas\nXXX rdo rje dang g.yon dril bu 'dzin pa/_dar dang rin po ches brgyan pa'i spyi bor oM dkar po/_mgrin par AHdmar po/_thugs kar hU~M sngon po las 'od zer dkar dmar mthing gsum 'phros/_phyogs bcu'i bla ma yi dam/_sangs rgyas/_chos/_dge 'dun/_mkha' 'gro chos skyong rnams 'od zer gyis bsdus nas/_bla ma rnams kyi sku lus kyi stod smad rnams la thim pas/_bla ma kun 'dus kyi bdag nyid du gyur par bsgom/_gnyis pa ni/_bstod pa dang*/_yan lag bdun pa dang*/_maN+Dal kyang 'bul lo/ /gsum pa ni/_'gro ba nam mkha' dang mnyam pa'i sems can thams cad/_bla ma sangs rgyas rin po che la gsol ba 'debs so/ /zhes bya ba la sogs pa'i mthar/_'dod pa'i don la gsol ba gdab/_bzhi pa ni/_bla ma'i spyi bo/_mgrin pa/_snying kha rnams su oM AHhU~M/_dkar dmar mthing gsum las 'od zer byung nas rang gi lus ngag yid gsum la phog_/sgrib pa gsum dag_/sku gsung thugs kyi dbang thob par bsam/_slar yang oM AHhU~M gsum las bdud rtsi'i rgyun dkar dmar mthing gsum byung bas lus kyi nang gang bas/_sku gsung thugs kyi dbang thob cing mthar yig 'bru gsum gdan dang bcas pa chad nas rang gi gnas gsum du thim pas/_dbang gsum brten par byas par bsgom/_de nas brgyud pa'i bla ma 'od du zhu nas gcig la gcig thim nas thams cad rtsa ba'i bla ma la thim/_de 'od du zhu nas rang la thim pas rang gi lus ngag yid gsum dang bla ma'i sku gsung thugs\nXXX 'bral med du phrugs kyis 'dres nas/_chu la bzhag pa ltar lus ngag yid gsum ma bcos pa'i ngang du rang babs su glod la mnyam par bzhag pa ni/_bla ma'i rnal 'byor mthar thug go_/de dag gis khyad par gyi sngon 'gro song nas/_gsum pa bskyed rim gyi khrid la gsum ste/_dang po bskyed pa'i rim pa dngos ni/_tshad med bzhi dang ldan pasamr-i tas bgegs bskrad/_swa b+hA was stong par sbyang*/_stong pa'i ngang las 'og gzhi sangs rgyas kyi zhing lcang lo can du gyur pa'i dbus su/_pad nyi'i steng du hU~M las 'od zer 'phros/_'og rdo rje'i sa gzhi/_sra brtan mi 'gyur ba/_phyogs mtshams rdo rje'i ra ba/_drwa ba/_steng rdo rje'i gur dang bla bre/_phyi rol gnam lcags las grub pa'i 'khor lo rtsibs stong dang ldan pas bskor ba/_de'i phyi rol tu mtshon cha bsnol ba'i tshad dang*/_me ri 'bar ba'i srung 'khor yangs par bsgom/_dbus su b+h+rU~M las gzhal yas kyi khang pa gru bzhi sgo bzhi rgyan rta babs dang bcas pa'i dbus su paM las sna tshogs pad+ma 'dab ma bcu dang dbus su raM las nyi ma'i dkyil 'khor bcu gcig gi steng du hU~M las rdo rje sngon po hU~M gis mtshan pa de las 'od 'phros/_'phags pa'i tshogs mchod/_gdug pa can thams cad tshar bcad/_sangs rgyas kyi bstan pa la bkod/_tshur 'dus yongs su gyur pa las/_rang nyid phyag na rdo rje nam mkha'i mdog ltar sngo ba zhal gcig phyag gnyis zhabs gnyis gyad kyi 'dor stabs kyis bzhugs pa/_stag lpags rlon pa'i sham thabs can/_gsus khyim che zhing sku stod rgyas pa/_phyag g.yas gser gyi rdo rje\nXXX rtse dgu pa nam mkhar gdengs pa/_g.yon pas sdigs mdzub dang bcas pa'i dril bu thugs khar 'dzin pa/_zhal gdangs shing mche ba bzhi gtsigs pa/_ljags 'dril ba/_khro gnyer bsdus shing spyan gsum bskal pa'i me 'od 'phro ba/_sma ra smin ma 'khyug cing ral pa dkar ser gyen du 'khyil ba/_sku che la yan lag dang nying lag rags pa/_rgyal rigs dkar khras dbu la brgyan pa/_rje rigs ser khras snyan cha byas pa/_bram ze dmar khras mgul rgyan/_dmangs rigs ljang khras phyag gdub dang zhabs gdub/_gdol pa nag khras sku rags dang se ral khar brgyan pa/_'od 'phro ba'i rin chen sna lngas brgyan pa/_dar gyi cod pan gyis mdzes pa/_ye shes kyi me 'bar ba'i dbus na bzhugs pa/_pad+ma'i 'dab ma'i hU~M bcu yang khro bo bcu/_rang lta bu'i cha lugs kyis zhal nang du gzigs nas bzhugs pa/_lha tshogs de rnams kyi spyi bor oM dkar po/_mgrin par AHdmar po/_snying khar hU~M mthing kha/_de las 'od 'phros/_lcang lo can nas rang 'dra ba'i ye shes pa spyan drangs nas/_dzaHhU~M baM hoHdbyer med du bstim/_slar 'od 'phros pas de bzhin gshegs pa rigs lnga spyan drangs/_dbang bskur bar gsol bas rigs lngas dbang bskur/_lus kyi nang ye shes kyi bdud rtsis gang*/_lhag ma yar lud pas mi bskyod pas dbu brgyan par bsam/_rang gi snying gar pad nyi'i steng du rdo rje sngon po'i lte bar hU~M gi mthar/_oM badz+ra pA Ni hU~M/_zhes pa baiDUr+Ya'i phreng ba lta bus\nXXX 'khor bar bsgom pa ni/_zhi ba'i bsnyen po'o/ /drag po'i bsnyen pa ni/_oM badz+ra tsan+Da ma hA ro Sha Na hU~M phaT/_ces pa'i yig 'bru rnams 'od dmar po tsha zhing bsreg pa'i rnam par 'khor bar bsgom pa ni drag po'i bsnyen pa'o/ /slar yang snying kha'i hU~M las 'od zer 'phros phyi snod la phog pas lcang lo can du byas/_nang bcud la phog pas phyag na rdo rjer byas nas/_thams cad zhal nas sngags kyi sgra sgrogs par bsgom la rtags rnams ma rdzogs kyi bar bsnyen pa'i khrid bya'o/ /mthar phyi snod nang bcud la thim/_nang bcud rang la thim/_rang thugs kha'i hU~M la thim/_hU~M nam mkha' la 'ja' yal ba ltar dmigs pa med kyi ngang du bzhag go_/des ni bskyed rim gyi khrid song*/_gnyis pa rigs lnga la brten nas/_'od zer spro bsdu'i khrid la gnyis te/_dang po phyag na rdo rje rigs lnga'i 'od zer spro bsdu ni/_rang nyid sngar ltar phyag na rdo rje gsal bar bsgom pa'i spyi mgrin snying kha lte ba gsang gnas lngar/_pad+ma dang nyi ma'i steng du hU~M yig dkar dmar mthing ser ljang khu lnga las byung ba'i bcom ldan 'das/_spyi bor rnam snang phyag na rdo rje dkar po/_mgrin par pad+ma'i phyag na rdo rje dmar po/_snying gar rdo rje'i phyag na rdo rje sngon po/_lte bar rin 'byung phyag rdor ser po/_gsang gnas su las kyi phyag rdor ljang khu/_rnam snang lta bu'i cha lugs kyis me dpung gi dbus na bzhugs pa/_'od zer dkar po/_dmar po/_sngon po/_ser po/_ljang khu lnga 'phros nas/_phyogs bcu'i rgyal ba sras bcas la mchod pa'i sprin bsam gyis mi\nXXX khyab pas mchod par bsam pa ni rlung phar 'gro ba'i dmigs pa'o/ /rlung tshur 'dzin pa'i tshe/_phyogs bcu'i rgyal ba sras bcas kyi sku gsung thugs yon tan phrin las/_mthu stobs nus pa ye shes dang mdzad pa byin rlabs gzi brjid thams cad phyag na rdo rje rigs lnga'i sku'i rnam par bsdus nas spyi bo/_mgrin pa/_snying kha/_lte ba/_gsang gnas lngar thim par bsam la/_rlung thebs re re bzung*/_yang rlung phar 'gro ba dang sbyar la 'od zer lnga 'phros/_rigs drug gi sems can lha dang lha ma yin dang*/_mi dang dud 'gro yi dwags dang dmyal ba rnams la phog pas de dag gi sgrib pa dug lnga sbyangs/_phyag na rdo rje rigs lnga'i go 'phang la bkod par bsam mo/ /rlung 'dzin pa'i tshe/_de dag gi sku gsung thugs yon tan phrin las kyi mthu stobs nus pa/_ye shes yon tan mdzad pa phrin las gzi brjid byin rlabs thams cad dang*/_phyag na rdo rje'i rigs lnga'i rnam pa/_'od zer dkar dmar mthing ser ljang khu'i dbyibs su bsdus nas/_spyi bo/_mgrin pa/_snying kha/_lte ba/_gsang gnas kyi phyag rdor lnga la thim pas/_rang nyid sku gsung thugs yon tan phrin las kyi nus stobs ye shes mdzad pa gzi brjid byin rlabs mtha' yas pa dang ldan par bsam la/_rlung bum pa can gnas lngar bzung*/_mthar snod 'od du zhu nas sems can la thim/_sems can thams cad sangs rgyas la thim/_sangs rgyas sras bcas rang la thim/_rang snying kha'i hU~M la thim/_hU~M nam mkha' la 'ja' yal ba ltar dmigs med kyi\nXXX ngang la mnyam par bzhag go_/de dag ni rdzogs rim mo/ /gnyis pa khyung rigs lnga'i 'od zer spro bsdu la gsum ste/_dang por spyi bor dbu rgyan gyi tshul du bsgom pa ni/_spyi bor sangs rgyas rigs kyi khyung dkar po/_dpral bar rdo rje rigs kyi khyung sngon po/_rna ltag g.yas par rin chen rigs kyi khyung ser po/_ltag par pad+ma rigs kyi khyung dmar po/_rna ltag g.yon par las kyi rigs kyi khyung ljang khu rnams/_gnam lcags las grub pa'i mchu sder can/_rdo rje'i gshogs pa brkyangs pa/_rwa rnon po gnyis kyi bar nor bus brgyan pa/_phyag gnyis kyi dug sbrul bzung nas zhal du gsol ba/_me 'bar ba'i dbus na bzhugs pa'i khyung rnams las 'od zer kha dog lnga 'phros nas rgyal ba sras bcas mchod/_sems can rigs drug la phog pas dug lnga sbyangs nas khyung rigs lnga'i go 'phang la bkod nas/_slar de dag gi sku gsung thugs yon tan phrin las kyi mthu stobs nus pa/_ye shes gzi brjid byin rlabs thams cad 'od zer dkar dmar mthing ser ljang khu'i dbyibs sam/_khyung rigs lnga'i rnam par bsdus nas dbu rgyan gyi khyung rigs lnga la thim pas rang nyid sku gsung thugs yon tan phrin las kyi mthu stobs nus pa ye shes gzi brjid byin rlabs mtha' dag thob par bsam la/_rlung bum pa can bzung ngo*/ /gnyis pa gnas lngar bkod pa ni/_rang nyid rdo rje gtum por bsgom pa'i spyi bor sangs rgyas rigs kyi khyung dkar po/_mgrin par pad+ma rigs kyi khyung dmar po/_snying gar rdo rje rigs kyi khyung sngon po/_lte bar rin chen rigs kyi khyung ser po/_gsang\nXXX gnas su las kyi rigs kyi ljang khu rnams ni gnam lcags las grub pa'i mchu sder can/_rdo rje'i gshog pa brkyangs pa/_rwa rnon po gnyis kyi bar nor bus brgyan pa/_phyag gnyis kyis dug sbrul bzung nas gzhal du gsol ba/_ye shes kyi me 'bar ba'i dbus na bzhugs pa'i khyung rigs lnga'i 'od zer dkar dmar mthing ser ljang khu lnga'i bar 'phros nas*/_rgyal ba sras bcas mchod/_sems can gyi dug lnga sbyangs nas rigs lnga'i go 'phang la bkod/_slar de dag gi sku gsung thugs yon tan phrin las kyi mthu stobs nus pa ye shes dang mdzad pa gzi brjid byin rlabs thams cad khyung rigs lnga'i rnam pa can/_'od zer lnga'i byin rlabs su bsdus nas gnas lnga'i khyung la thim pas/_rang nyid sku gsung thugs yon tan phrin las mthu stobs nus pa ye shes mdzad pa gzi brjid dang byin rlabs dpag med dang ldan par bsam la/_rlung bum pa can bzung ngo*/ /gsum pa yan lag lngar bkod nas klu 'dul ba ni/_spyi bor sangs rgyas rigs kyi khyung dkar po/_phyag g.yas par rdo rje rigs kyi khyung sngon po/_phyag g.yon par rin chen rigs kyi khyung ser po/_brla g.yas par pad+ma'i khyung dkar po/_g.yon par las kyi khyung ljang gu rnams/_spyan gsum dang ldan pa/_gnam lcags kyi mchu sder can/_rdo rje'i gshog pa brkyangs pa/_rwa rnon po gnyis kyi bar na nor bu rin po che 'bar bas brgyan pa/_phyag gnyis dug sbrul bzung nas zhal du gsol ba/_ye shes kyi me rab tu 'bar ba'i dbus na bzhugs pa'i khyung rigs lnga la 'od zer dkar\nXXX dmar mthing ser ljang gu las 'phros pa'i phyi nang gsang gsum gyis mchod/_rigs drug la phog pas khyung rigs lnga'i go 'phang la bkod/_khyad par du klu rgyal rigs rje rigs dmangs rigs bram ze rigs gdol pa'i rigs lnga la phog pas/_de dag gi dug lnga sbyangs nas/_khyung rigs lnga'i go 'phang la bkod/_de dag gi sku gsung thugs yon tan phrin las mthu stobs nus pa ye shes mdzad pa thams cad 'od zer dkar dmar mthing ser ljang khu lnga'i rnam par bsdus nas khyung rigs lnga la so sor thim pas/_rang nyid sku gsung thugs yon tan phrin las mthu stobs nus pa ye shes mdzad pa gzi brjid byin rlabs kyi stobs rgyas par bsam la/_rlung bum pa can bzung ngo*/ /de ltar phyag na rdo rje rigs lnga dang khyung rigs lnga re dang*/_rlung bum pa can re re bzung ngo*/ /mthar ni snang ba thams cad sems can la thim/_de sangs rgyas la/_de rang la thim par bsam la/_rang gi snying ga'i hU~M la bsdu/_de 'ja' yal ba ltar blo 'das yid la mi byed pa'i ngang du bzhag go_/gsum pa bzlas la gsung gi khrid la gnyis te/_phyag na rdo rje'i bzlas pa dang*/_khyung gi bzlas pa'o/ /dang por phyag rdor gyi bzlas pa la gsum ste/_dang po phyi'i bzlas pa ni/_rang nyid phyag na rdo rje rigs lnga gsal ba'i snying khar/_pad zla'i steng du hU~M sngon po'i mtha' mar/_oM badz+ra pA Ni hU~M/_zhes baiDUr+Ya sngon po'i phreng ba ltar dmigs nas/_oM badz+ra pA Ni hU~M/_zhes bgrang*/_gnyis pa nang gi bzlas pa'i khrid ni/_rang nyid phyag na rdo rjer gsal ba'i snying khar pad nyi'i steng du rdo rje sngon po me 'bar ba'i lte\nXXX bar hU~M yig gi mthar/_'od dmar po tsha zhing bsreg pa'i rang bzhin gyi yi ge rang bzhin gyi yi ge bcu pa'i sngags 'khor 'khor ba las/_ye shes kyi me 'bar bas lus kyi nang gang*/_nad don sdig sgrib thams cad bya sgro me la bsreg pa ltar bsam la/_oM badz+ra tsaN+Da ma hA ro Sha Na hU~M phaT/_ces bgrang ngo*/ /gsum pa gsang ba'i yid kyis bzlas pa ni/_rang nyid phyag na rdo rje rab tu gsal ba'i snying gar pad nyi steng du hU~M yi ge zhi drag la sngags kyis bskor ba las 'od zer sna lnga 'phros/_lus kyi nang gang*/_ba spu'i rtse nas 'phros/_snod kyi 'jig rten la phog_/lcang lo can du byas/_sems can la phog_/phyag na rdo rje rigs lnga'i skur gyur/_zhal nas sngags sgra di ri ri 'don par bsam/_'od zer tshur 'dus lus la thim pas/_lus kyi sku dang ba spu'i tshogs thams cad phyag na rdo rje'i sku rigs lngar gyur nas/_zhal phyir gzigs nas me dpung gi dbus na sngags sgra sgrogs par bsgom/_slar yang 'od zer de lus kyi nang du zhugs pas/_lus kyi nang thams cad phyag na rdo rje rigs lnga'i skus tham 'gags su gang nas/_zhal nang du gzigs nas sngags sgra sgrogs par bsgom la bzlas pa bya'o/ /gnyis pa khyung gi bzlas pa'i khrid la gsum ste/_dang po phyi'i bzlas pa ni/_khyung rigs lnga'i thugs kar pad nyi'i steng du/_khrom dkar dmar mthing ser ljang khu lnga la/_oM ga ru Da tsa le tsa le hU~M/_zhes lnga 'khor bar bsam la bsnyen pa bskyal ba phyi'i bzlas pa'i khrid do/ /gnyis pa nang gi bzlas pa'i khrid ni/_khyung rigs\nXXX lnga'i snying khar pad nyi'i steng du khroM dkar dmar mthing ser ljang khu lnga las/_oM hU~M trAM hrIHAHga ru Da tsa le tsa le hU~M phaT/_ces pa'i sngags 'di tsha zhing me 'bar ba'i rnam par 'khor bas/_lus kyi nang gi nad gdon sdig sgrib bya sgro me la bsreg pa ltar bsreg cing*/_lus kyi nang ye shes kyi mes gang bar bsam la bsnyen pa bskyal lo/ /gsum pa gsang ba yid kyi bzlas pa ni/_khyung rigs lnga'i snying khar pad nyi'i steng du/_khroM dkar dmar mthing ser ljang khu lngas bskor ba las 'od zer lnga 'phros/_lus kyi nang gang*/_ba spu'i rtsa ba nas phyir 'phros/_snod kyi 'jig rten lcang lo can du byas/_sangs rgyas byang sems rnams la phog_/thams cad khyung rigs lngar gyur/_rigs drug gi sems can la phog_/thams cad khyung rigs lngar gyur nas/_sngags sgra drag tu di ri ri 'don par bsam/_'od zer tshur 'dus lus kyi phyi rol gyi skra dang ba spu thams cad khyung rigs lnga/_sku chung la yan lag dod pa dpag tu med par gyur cing*/_tham 'gags su zhal phyir gzigs nas sngags 'dren par bsam/_slar 'od zer de lus kyi nang du 'dus/_lus kyi nang thams cad ye shes kyi khyung rigs lngas tham 'gags su gyur nas zhal nang du gzigs nas me dpung gi dbus na sngags sgra sgrogs shing bzhugs par bsgom mo/ /de ltar ma yengs par yid kyis bzlas pa bya'o/ /mthar snod bcud rang la thim/_rang snying kha'i sa bon la thim/_sa bon dmigs med kyi ngang la mnyam par bzhag go_/de ni bzlas pa gsung gi khrid do/ /\nXXX bzhi pa sems nyid thugs kyi khrid rdzogs pa'i rim pa la don bzhi ste/_dang po zhi gnas bskyed pa la don gsum ste/_thog mar mtshan ma la sems bzung ba'o/ /'di la bzhi ste dang po ma dag pa ka ba bum pa la sems bzung ba ni/_ka ba bum pa shing bu rde'u gang yang rung ba zhig la lus gnad lta stangs dang bcas par sems bzung*/_de la yengs su yang mi 'jug_/rtog pa yang mi 'gyed par/_de thog tu lhod de glod la rtog med du ma bcos par bzhag go_/de la bying rgod byung na steng 'og dang g.yas g.yon du sems 'dzin pa yang shes par bya'o/ /gnyis pa dag pa rgyal ba'i sku la sems 'dzin pa ni/_mdun du phyag na rdo rje'i sku gzugs bzhag pa'am med kyang bsgom la/_de la rtog pa yang mi spro/_yengs su yang mi 'jug_/de thog tu ma yengs tsam du glod la sems 'jog pa ni dag pa rgyal ba'i sku la sems bzung ba'o/ /gnyis pa nang ma dag pa'i thig le la sems bzung ba ni/_rang gi snying gar thig le sngo la 'tsher ba sran 'bru tsam zhig bsgom la/_de la yengs su yang mi 'jug_/rtog pa yang mi 'gyed par sems bzung ngo*/ /bzhi pa ni/_rang gi snying khar pad nyi'i steng du phyag na rdo rje tshon gang ba me dpung dang bcas pa la sems yengs su yang mi 'jug rtog pa yang mi 'gyed par ma yengs tsam du sems bzung*/_dag ma dag gnyis ka'i skabs su byings na dpral bar sems bzung ngo*/ /gnyis pa rtog pa la sems bzung ba ni/_rnam par rtog pa thol gyis skyes pa ngos\nXXX bzung nas/_rtog med kyi mig gis cer cer bltas pas 'dzin med du zhig nas/_rang rig gsal stong yul med du gsal gsal 'char bar 'gyur te/_rnam rtog gang skyes pa'i ngo bo la gtad nas/_rig par rang ngo rang gis shes par byas la bskyang ngo*/ /de ni rtog pa la sems bzung ngo*/ /gsum pa mi rtog pa la sems bzung nas/_lus rnam snang gi chos bdun dang ldan pa la mig nam mkhar gtad nas/_'das ma 'ongs da lta dus gsum gyi rtog pa'i rgyu 'grul thams cad rbad chod la btang la/_yid la ci yang mi bsam par stong gsal mtha' dbus med pa/_sems nyid ma bcos pa rtog med du gsal le hrig ger mnyam par bzhag go_/de las rtog pa skyes na/_thol skyes rbad chod du btang*/_slar yang rtog med yid la byed pa mtha' dag dang bral ba'i ngang la mnyam par bzhag go_/des bde gsal mi rtog pa'i nyams skye bar 'gyur ro/ /de dag gis zhi gnas song ngo*/ /gnyis pa lhag mthong la don gsum ste/_dang po rgyu'i lhag mthong gi sems la rnam par brtag cing dpyad pa ni/_bdag gi sems 'di gang nas byung zhing gang du gnas/_gang du 'gro bar 'gyur/_ces skye 'gag gnas gsum gyi ngo bo la brtag cing*/_'byung ba lnga dang rang lus la 'byung gnas 'gro gsum 'dug gam snyam du brtag cing dpyad par bya'o/ /gzhan yang sems la kha dog dkar dmar sngo ser ljang khra la sogs pa'i kha dog yod pa zhig gam 'on te med pa zhig snyam du brtag cing dpyad/_gang du bdag gi sems ni/_sa chu me rlung nam mkha'i dbyibs sam/\nXXX zlum po/_gru bzhi/_gru gsum/_nar mo la sogs pa'i dbyibs su grub pa zhig yin nam snyam du brtag cing dpyad/_sems las rnam par rtog pa logs zhig yin nam/_'on te rnam par rtog pa sems yin ces brtag cing dpyad/_gzhan yang phyi rol gyi snang ba las sems byung ngam/_sems las phyi rol gyi snang ba byung dpyad do/ /slar yang brtag mkhan gyi sems la yang sems kyis brtag cing dpyad/_sems de nyid yod pa zhig gam/_'on te med pa zhig_/gsal ba zhig gam 'on te mi gsal ba zhig_/bde ba zhig gam 'on te sdug bsngal ba zhig_/rtag pa zhig gam ngon te mi rtag pa zhig_/snang ba zhig gam 'on te mi snang ba zhig_/rig pa zhig gam 'on te ma rig pa zhig_/bdag yod pa zhig gam 'on te bdag med pa zhig ces brtag cing dpyad du gzhug go_/de'i tshe sems kyi ngo bo skye 'gag gnas gsum dang bral ba ngo bo rang bzhin gyis stong pa nam mkha' lta bu la dbyings rang bzhin gyis 'od gsal zhing*/_rig pa 'gag med cing yang 'char zhing snang ba 'di thams cad/_skye ba med par ro mnyam gnas pa med pa dang 'gag pa med par ro mnyam zhes/_brtag cing dpyad pas gsal rig snang stong bzhi dbyer med pa blo 'das nam mkha' lta bu'i don mthong na/_de kho na nyid do zhes/_gzhi lam 'bras bu'i yon tan thams cad sems nyid rtogs pa'i steng du tshang bar ngo sprad par bya'o/ /gnyis pa ngo bo'i lhag mthong tha mal gyi shes pa so ma cig car du nyams su blang bar bya ba ni/_sems nyid skye\nXXX 'gag gnas gsum gyi mtha' dang bral ba/_bde gsal mi rtog pa nam mkha' lta bu/_bdag dang bdag gir 'dzin pa'i gzung 'dzin las grol zhing*/_ngo bo stong pa/_rang bzhin gsal ba/_rnam pa 'gag med kyi rig pa yul med du mar 'char zhir snang ba/_mthong bya mthong byed kyi 'dzin pa'i yul las 'das pa/_bsgom bya sgom byed kyi dmigs pa'i mtshan 'dzin zhig pa'o/ /gang yang yid la mi byed pas yid byed dang bral ba/_de nyid la bzo bcos ma byas pas lhugs pa/_bya rtsol thams cad dang bral bas byar med gang shar ngos bzung dang bral bas 'dzin med/_mnyam bzhag gi shes pa bcos bslad dang bral bas had de ba/_mtshan ma med pas stong sang nge ba/_rang bzhin gyis 'od gsal bas gsal le ba/_rnam rtog gzung 'dzin gyis ma gos pas rjen ne ba/_rang ngo rang gis shes pas hrig ge ba/_rig pa ma bcos par rang lugs su 'jog pas tha mal gyi shes pa/_rnam rtog lu gu rgyud du snying mi 'jug pas rig pa so ma zhes bya ste/_yul yul can gyi 'dzin pa dang bral ba/_snang sems dbyer med thang thal le ba/_'dzin med du phyal le ba/_rig pa rang ngo shes shing rang ngo mthong ba 'di nyid lhag mthong du nyams su blangs pa'i dngos gzhi yin no/ /zhes ngo sprad par bya'o/ /gsum pa mthar thug gi lhag mthong zhi lhag zung 'jug tu nyams su blang bar bya ba ni/_sems nyid skye 'gag gnas gsum dang bral ba/_bde gsal mi rtog pa nam mkha' lta bu'i ngang la 'jog pa ni zhi gnas/_de'i rang bzhin mthong\nXXX zhing shes pa ni lhag mthong yin te/_de yang sems nyid mtha' gnyis dang bral ba ni gnas lugs kyi zhi lhag zung 'jug ste/_sems nyid skye ba med pas rtag pa'i mtha' dang bral/_de nyid 'gag pa med pas chad pa'i mtha' dang bral ba ste/_rang bzhin stong pa nyid du gnas pas rtag pa'i mtha' dang bral/_sna tshogs du mar rig cing gsal bas chad pa'i mtha' dang bral/_sems kyi ngo bo kha dog dbyibs su grub pa med pas rtag pa'i mtha' dang bral/_rtsal sna tshogs su shar bas chad pa'i mtha' dang bral/_de rtag chad mtshan 'dzin las 'das pa'o/ /gsal rig stong gsum dbyer med zung 'jug tu nyams su len pa'i tshul ni/_thabs bsod nams kyi tshogs sgyu ma lta bu la sems gnas pa zhi gnas/_de dag rang bzhin med pa stong pa nyid du mthong ba lhag mthong*/_mos gus bla ma'i rnal 'byor la sems gnas pa zhi gnas yin la/_ngo bo stong pa nyid skye 'gag gnas gsum dang bral bar mthong ba ni lhag mthong ngo*/ /sems can thams cad la khyab pa'i byams pa dang*/_snying rje'i dmigs pa la sems gnas pa zhi gnas yin la/_rang bzhin stong pa nyid du mthong ba ni lhag mthong ngo*/ /lam gyi mthar thug bde ba chen po la sems gnas pa ni zhi gnas yin la/_de nyid zhen med stong pa nyid du mthong ba lhag mthong ngo*/ /snang ba thams cad sems kyi 'khrul snang rmi lam gyi grong khyer lta bu la sems gnas shing*/_de dag rten 'brel skye med du mthong ba ni lhag mthong ngo*/ /sems rang bzhin gyis 'od gsal ba'i ngang du sems\nXXX gnas shing*/_ngo bo spros bral gsal stong skye med du mthong ba ni lhag mthong ngo*/ /bcos bslad dang bral ba'i rig pa so ma la sems gnas shing*/_bdag med rig stong yul med du mthong ba ni lhag mthong ngo*/ /mdor na chu zla dang me long gi gzugs brnyan dang brag ca ltar snang ba las gzhan pa'i stong pa med/_stong pa las gzhan pa'i snang ba med/_snang stong dbyer med nam mkha' la 'ja' shar ba ltar rtogs nas de'i ngang du gnas shing*/_gnyis 'dzin mtha' dag sangs nas/_rang rig ye shes rgyas pa las sangs rgyas zhes kyang gsungs/_phyag na rdo rje zhes kyang bya/_phyag na zhes pa ni kun rdzob thabs kyi snying rje chen po/_gzugs sku zung du 'jug cing*/_rdo rje zhes pa ni/_ngo bo stong nyid shes rab kyi pha rol tu phyin pa chos kyi sku'i don no/ /de ltar sku gsum ye shes lnga la sogs pa lam dang 'bras bus bsdus pa'i yon tan thams cad/_sems la rdzogs par ngo sprad par bya'o/ /gsum pa 'chi kha 'pho ba'i gdams pa la don gsum/_dang po sbyang ba/_gnyis pa las la sbyar ba'o/ /dang po ni/_rang gi lus stong par sgom la/_lus kyi dbus su rtsa dbu ma phyi dkar la nang dmar ba stong sang nge ba phra sbom smyug ma tsam pa mar sne gsang gnas la zug pa phaT kyis bkag pa/_yar sne spyi gtsug la zug pa rgya mthong kha bye ba ltar gsal ha re yod pa/_spyi bo'i thad kyi nam mkhar 'dom gang tsam gyi sar/_sangs rgyas kyi zhing khams rnam par dag pa/_lcang lo can gyi pho brang gi dbus su pad nyi brtsegs pa'i gdan la bla ma dang tha mi dad\nXXX pa'i bcom ldan 'das phyag na rdo rje la khro bo bcu dang*/_rgyal ba sras bcas kyis bskor ba gsal bar bsgom la/_de nas rang gi sems kyi ngo bo gsang gnas su thig le sngo dmar gnyis gcig thog na gcig brtsegs te gnas pa la/_mar me gcig las gcig chad pa ltar sngon po lam mkhan gyi tshul du dbu ma'i nang nas thon/_snying khar hU~M bsam la bskor ba re byas nas spyi bo'i tshangs bug nas rgyangs se bud nas/_phyag na rdo rje thugs khar reg pa re byas/_slar yang snying kha'i hU~M la bskor ba re byas nas gzhi'i thig le dmar po la 'khor bar bsgom/_de'i dus su gyen la 'phen pa'i tshe hika ces 'phen cing*/_zur du phab pa'i tshe ka zhes brjod cing*/_gzhi'i thig le la thim par bsgom/_de ltar tshar nyi shu rtsa gcig gi bar du sbyang ngo*/ /mthar bla ma rang la thim/_tshangs bugs rdo rje rgya gram gyis bkag par bsam pa ni sbyang ba'o/ /gnyis pa las la sbyor ba ni/_'chi rtags tshang ba'i tshe/_'jig rten gyi zhen chags thams cad spang la/_sngar ltar rtsa dbu ma gsal btab/_snying khar hU~M yig dang*/_gsang gnas su thig le sngo dmar gsal gdab ste/_thog mar thig le sngon po chad nas hU~M yig la thim pas hU~M yig skar mda' ltung ba ltar phyag na rdo rje'i thugs khar thim par bsam la/_dmigs pa dang rlung sems drag tu gtad/_de'i tshe 'pho ma nus kyi bar du dmigs pa yang yang bskyar ro/ /mthar phyag na rdo rje dang rang sems dbyer med du lcang lo can du rdzu 'phrul gyis phyin nas/_nges par lcang lo can du 'pho bar 'gyur ro/ /\nXXX bzhi pa bar do'i khrid la don gsum ste/_dang po sbyang ba ni/_bskyed rdzogs gnyis kyi sgo nas sbyong ba ste/_dang po 'dun pa ni/_bdag ni shi ba yin/_'di bar do yin/_bar do'i snang ba yin/_lus la bden pa med snyam du nges par byas la/_snang ba thams cad lcang lo can gyi pho brang du bsgom/_sems can thams cad phyag na rdo rje'i nga rgyal ba brtan pas/_sems can thams cad phyag na rdo rje'i rang bzhin du bsgom/_rigs lnga la brten nas bskyed rim 'od zer spro bsdu'i khrid sngar ltar bsgom/_mthar de dag sgyu ma rmi lam chu zla ltar gsal stong skye med blo 'das yid la mi byed pa'i ngang du mnyam par 'jog pa ni rdzogs rim gyi sgo nas sbyangs ba'o/ /gnyis pa ni/_'chi ba'i tshe sa chu la thim pa'i rtags su lus po lci/_chu me la thim pa'i rtags su kha sna skam/_me rlung la thim pa'i rtags su drod rnams mtha' nas sdud/_rlung nam mkha' la thim pa'i rtags su phyi dbugs chad/_nam mkha' rnam par shes pa la thim pa'i rtags su dar gcig brgyal/_de'i dus su rim bzhin du nang rtags su du ba/_smig rgyu/_me khyer dang*/_mar me dang*/_sprin med pa'i nam mkha' la sogs pa 'char bar 'gyur ro/ /de nas pha las thob pa'i thig le thur du lhung bas dkar lam 'byung*/_ma las thob pa'i rak+ta gyen du 'dril bas dmar lam 'byung*/_snying khar rtsa ba san+ta'i nang du sems dang rlung byang sems dkar dmar bzhi sbrag tu gnas pa dang por nag lam byung zhing*/_de nas bde gsal mi rtog pa rdo rje lta bu'i ting 'dzin 'char bar 'gyur ro/ /de'i ngang du gnas na bar do dang po chos\nXXX sku'i zhing du sangs rgyas par 'gyur ro/ /gsum pa srid pa bar dor 'pho na snang ba thams cad lcang lo can gyi zhing du bsgom/_bdag dang sems can thams cad phyag na rdo rjer bsgom/_gnas lnga rig lnga bkod la 'od zer spro bsdu bya/_sgra thams cad sngags sgrar bsgom/_dran rtog thams cad chos sku skye med du rang ngo shes par bya'o/ /phyag na rdo rje'i zhing khams lcang lo can du 'dun pa yang yang gtad/_des ni bar dor phyag na rdo rje longs spyod rdzogs pa'i sku 'grub nas phyag na rdo rje'i zhing khams lcang lo can du skye bar 'gyur ro/ /bcom ldan 'das rdo rje gtum po'i bskyed rdzogs khrid kyi rim pa rdzogs so// //dus mtha'i me lce'i phreng ba cher 'phros pas/ /srid gsum sems can sgrib tshogs kun bsreg ste/ /sku gsum rdo rje 'dzin pa'i sa thob nas/ /phyag na rdo rje'i go 'phang mchog thob shog_/ces grub chen mi tra dzo ki nas brgyud pa'i phyag na rdo rje'i thugs khrid bdud dpung 'joms byed 'od zer kun tu rgyas pa zhes bya ba'i khrid kyi rim pa ngag tu brgyud pa las/_brjed pas mi 'phrog pa'i phyir rnal 'byor pa 'od dpag rdo rjes yi ger bkod pa'i bsod nams kyi phung po des/_'gro kun bcom ldan 'das rdo rje 'dzin pa'i go 'phang mchog 'grub par gyur cig_/'dis kyang rgyal ba'i bstan pa phyogs dus dang gnas skabs thams cad du dge zhing bkra shis par gyur cig_/sarba dA shub+haM/\nChana Dorje Instructions Called: "Dispelling the Forces of Demon Radiation of Light" (Mind Instruction) by Eupa Dorje.\nRetrieved from "https://dnz.tsadra.org/index.php?title=Wylie:Bcom_ldan_%27das_phyag_na_rdo_rje_thugs_kyi_khrid_bdud_dpung_%27joms_byed_%27od_zer_rgyas_pa&oldid=54717"